14 sekolah jadi PPV PICKids di Pulau Pinang
Oleh ISWAN SHAFIQ ISA

14 Februari 2022, 7:16 pm
SEBERANG PERAI – Sebanyak 14 buah sekolah rendah di negeri ini dijadikan Pusat Pemberian Vaksin (PPV) bagi Program Imunisasi Covid-19 Kebangsaan Kanak-Kanak (PICKids) yang dijadualkan secara berperingkat bermula hari ini.
Pengerusi Jawatankuasa Kesihatan, Pertanian, Industri Asas Tani dan Pembangunan Luar Bandar negeri, Dr. Norlela Ariffin berkata, ia bagi mempercepatkan proses pemberian vaksin kepada murid sekolah rendah sekali gus meningkatkan keyakinan ibu bapa terhadap proses vaksinasi anak-anak mereka.
“Apa yang pasti ialah, PPV Sekolah itu akan dibuat secara menyeluruh di kesemua lima daerah di negeri ini,” katanya kepada pemberita selepas merasmikan kursus ‘Northern Region Ultrasound Handheld’ kali kedua (NRUSH2.0) di Seberang Jaya di sini hari ini.
Sehingga Jumaat lalu, seramai 530 orang kanak-kanak yang berusia antara lima hingga 11 tahun telah mendapat suntikan vaksin di dua PPV yang terlibat dengan PICKids iaitu di Hospital Pulau Pinang (HPP) dan Hospital Seberang Jaya (HSJ).
Lima lagi PPV kemudian turut dibuka untuk tujuan yang sama bermula Sabtu lalu iaitu di Tapak Pesta Sungai Nibong dan Dewan Sunshine Bayan Baru (daerah Barat Daya), Sunshine Bertam (Seberang Perai Utara), Tapak Ekspo Seberang Jaya (Seberang Perai Tengah) serta Dewan Majlis Pengurusan Komuniti Kampung (MPKK) Bandar Cassia di Seberang Perai Selatan.
Dalam pada itu, mengulas mengenai kursus NRUSH2.0 pula, kata Norlela, ia dihadiri oleh kira-kira 50 orang doktor dari beberapa jabatan kecemasan serta jabatan anaetesiologi hospital khususnya dalam zon utara yang melibatkan tiga negeri iaitu Kedah, Perlis dan Pulau Pinang.

Selain memberi pendedahan dan pengenalan mengenai teknologi ultra bunyi dalam bidang kesihatan katanya, kursus itu juga bertujuan melatih pakar dan pegawai perubatan tentang cara serta teknik penggunaan ultra bunyi yang betul dan sebagainya. – KOSMO! ONLINE


Dua pengedar dadah dicekup polis
Oleh WAT KAMAL ABAS

14 Februari 2022, 7:05 pm
TAIPING – Dua pengedar dadah yang aktif melakukan kegiatan tersebut di daerah ini ditahan polis di Medan Perwira Kamunting pada Khamis lalu.
Suspek berusia 24 merupakan penganggur manakala rakannya pemandu lori berusia 29 tahun.
Ketua Polis Perak ,Datuk Mior Faridalatrash Wahid berkata, tangkapan dilakukan anggota Jabatan Siasatan Jenayah Narkotik, Ibu Pejabat Polis Kontijen (IPK) Perak kira -kira pukul 9.30 malam.
“Suspek pertama yang ditahan merupakan penganggur dan pemeriksaan menemui enam bungkus plastik berisi heroin seberat 2750.31 gram dan satu bungkusan plastik syabu 256.89 gram.
“Susulan itu polis berjaya menangkap suspek kedua di dalam sebuah kereta di hadapan premis di lokasi sama,” katanya pada sidang akhbar di Ibu Pejabat Polis Daerah (IPD) Taiping, di sini hari ini.
Nilai keseluruhan dadah yang dirampas ialah RM121,939 dan boleh digunakan 10,000 orang penagih.

Turut disita dua utas rantai emas, sebuah kereta, sebuah motosikal dan dua buah telefon bimbit dengan nilai barang sitaan keseluruhan berjumlah RM45,434. -KOSMO ! ONLINE


Pejabat UMNO Mersing dipecah masuk, dokumen PRN hilang
Oleh MASTURAH SURADI

14 Februari 2022, 6:32 pm
MERSING – Beg berisi dokumen yang akan digunakan untuk Pilihan Raya Negeri (PRN) Johor di pejabat UMNO bahagian Mersing di sini hilang selepas berlaku kejadian pecah masuk premis berkenaan di Jalan Ismail di sini hari ini.
Ketua Puteri UMNO Bahagian Mersing, Rina Farhana Abdullah berkata, kejadian itu disedari ketika dia bersama seorang kerani lelaki hendak memulakan tugasan pada pukul 8 pagi tadi.
“Kami dapati pintu utama yang terletak di tangga masuk tidak berkunci sedangkan semalam kira-kira pukul 6 petang pintu utama dan pintu masuk pejabat telah dikunci oleh kerani kerana pejabat tutup.
“Saya juga dapati pintu pejabat telah dipecah. Namun pemeriksaan lanjut mendapati satu beg (woven) berwarna putih milik puteri UMNO bahagian telah tiada,” katanya kepada pemberita di sini.
Jelasnya, beg berkenaan mengandungi enam unit telefon bimbit, simkad, data PRN Johor, baucar saguhati petugas dan satu fail berisi senarai nama petugas dan laporan sikap petugas.
“Dokumen tersebut digunakan untuk PRN yang akan berlangsung sekali gus mengesyaki kejadian berlaku itu mempunyai unsur khianat kerana beberapa unit laptop yang berada berdekatan beg woven yang hilang tersebut tidak dicuri.

“Saya tidak mengesyaki sesiapa. Namun berharap pihak berkuasa dalam melakukan siasatan lanjut,” katanya. -KOSMO! ONLINE


Vaksinasi lengkap tarikan utama dalam mencari pasangan
Oleh KOSMO!

14 Februari 2022, 6:30 pm
LONDON – Data terbaharu daripada aplikasi-aplikasi janji temu menunjukkan bahawa lelaki dan wanita yang mendedahkan telah menerima pelalian Covid-19 lebih cenderung untuk mendapat pasangan berbanding mereka yang menyembunyikan status vaksinasi, lapor akhbar Daily Mail semalam.
Aplikasi janji temu popular, Hinge mendedahkan bahawa orang bujang yang memaklumkan sudah lengkap divaksin pada profil peribadi, akan mendapat lebih 30 peratus padanan berbanding mereka yang merahsiakan butiran demikian.
Aplikasi Plenty of Fish dengan lebih daripada empat juga pengguna juga mendedahkan perkara serupa. Sebanyak 37 peratus daripada orang bujang di Britain melihat vaksinasi sebagai daya tarikan untuk mencari pasangan.
Aplikasi OkCupid pula memberitahu, seramai satu juta penggunanya telah meletakkan lencana ‘Saya Divaksinasi’ pada profil mereka.
“Gambar anda memakai pelitup muka, topi atau cermin mata hitam tidak akan menunjukkan prestasi sebaik imej anda yang boleh dilihat dengan jelas,’’ kata seorang jurulatih janji temu, Hayley Quinn.
“Begitu juga sikap terbuka tentang status vaksinasi yang dilihat mendapat makluman positif. Anda akan dianggap sedar terhadap tanggungjawab sosial. Bagaimanapun, rata-rata warga Britain akan merasa kekok untuk bertanya pasangan temu janji mereka sama ada sudah divaksin atau tidak,’’ jelas Quinn.

Tambah Quinn, status vaksinasi adalah perkara yang kurang ditanya kerana orang ramai mungkin bimbang mempunyai perbezaan pendapat.
Laman web tersebut termasuk Tinder telah bekerjasama dengan kerajaan Britain menjelang sambutan Hari Kekasih untuk menggalakkan golongan muda mendapatkan vaksin.
Kira-kira 40 peratus golongan muda layak divaksin yang berusia 18 hingga 34 tahun di Britain masih belum tampil untuk mendapatkan dos penggalak mereka. – Agensi


Kematian remaja di Sabah bukan dos penggalak
Oleh SITI A'ISYAH SUKAIMI

14 Februari 2022, 6:45 pm
KOTA KINABALU – Dakwaan remaja meninggal dunia akibat dos penggalak vaksin Covid-19 yang tular di aplikasi WhatsApps adalah palsu dan siasatan mendapati pesakit itu tidak pernah mengambil dos penggalak.
Pengarah Kesihatan Negeri Sabah, Dr. Rose Nani Mudin berkata, Jabatan Kesihatan Negeri Sabah telah membuat siasatan dengan segera dan mendapati isu yang ditularkan itu palsu dan pesakit tersebut telah meninggal dunia pada 12 Februari lalu.
Menurutnya, punca sebenar kematian adalah disebabkan jangkitan paru-paru dan penyakit jantung sejak lahir (congenital heart disease) yang semakin tenat dan bukannya disebabkan dos penggalak seperti yang didakwa.
“Keadaan pesakit telah diterangkan kepada ahli keluarga dan mereka menerima penerangan mengenai punca kematian dengan baik. Siasatan juga mendapati pesakit telah menerima dos pertama vaksin Covid-19 pada 31 Julai dan dos kedua pada 21 Ogos tahun lalu.
“Ibu pesakit dan pihak Hospital Tuaran telah mengesahkan pesakit tidak pernah mengambil dos penggalak,” katanya dalam satu kenyataan di sini hari ini.
Beliau berkata, sehubungan itu, satu laporan polis telah dibuat oleh ibu pesakit semalam bagi menafikan tuduhan kematian anaknya disebabkan oleh dos penggalak.

Tegasnya, ibu pesakit juga menafikan bahawa ahli keluarga ada menularkan perkara itu dalam aplikasi WhatsApps bahawa kematian mangsa disebabkan oleh dos penggalak.
“Pihak Hospital Tuaran juga telah membuat laporan polis untuk siasatan dan tindakan lanjut mengenai penularan berita palsu dan gambar pesakit di aplikasi WhatsApps oleh individu yang tidak bertanggungjawab,” ujarnya. -KOSMO! ONLINE


Padah potong Q, pemandu wanita disaman
Oleh ABDUL RAZAK IDRIS

14 Februari 2022, 5:37 pm
KUALA SELANGOR – Perbuatan biadap seorang pemandu wanita memotong secara berbahaya di lampu isyarat Kilometer 46 Jalan Klang-Teluk Intan di sini sehingga tular memakan diri apabila disaman polis, semalam.
Wanita itu diberikan saman selepas hadir ke pejabat Bahagian Siasatan dan Penguatkuasaan Trafik (BSPT), Ibu Pejabat Polis Daerah (IPD) Kuala Selangor kira-kira pukul 9 pagi.
Ketua Polis Daerah Kuala Selangor, Superintendan Ramli Kasa berkata, pihaknya terdahulu mengesan sebuah klip video berdurasi 36 saat di laman Facebook kira-kira pukul 3.30 petang, kelmarin.
Katanya, pemandu wanita tersebut telah hadir ke pejabat BSPT daerah dan telah disaman mengikut Kaedah 6(1)A LN166/59 kerana memotong secara bahaya atau memotong Q.
“Saya nasihatkan pengguna jalan raya agar lebih bersabar dan bertimbang rasa bagi mengelak sebarang kejadian tidak diingini,” katanya dalam kenyataan hari ini.
Terdahulu, tular sebuah video memaparkan sebuah kereta jenis Proton Saga bertindak memotong barisan ketika berada di persimpangan lampu isyarat.

Kejadian kira-kira pukul 6.16 petang, Jumaat lalu itu dirakam kamera papan pemuka kenderaan belakang yang membunyikan hon sebagai tanda memprotes perbuatan tersebut. -KOSMO! ONLINE


Pasangan kekasih diberkas edar dadah
Oleh NOR AZIAH MAT NOH

14 Februari 2022, 5:15 pm
KAJANG – Perbuatan sepasang kekasih dipercayai menjalankan aktiviti pengedaran dadah membawa padah apabila ditahan polis di sebuah hotel, di sini semalam.
Ketua Polis Daerah Kajang, Asisten Komisioner Mohd. Zaid Hassan berkata, pihaknya membuat tangkapan keatas kedua-dua suspek yang berusia lingkungan 30-an dan 40-an pada pukul 12.30 tengah hari.
“Hasil tangkapan polis menemui 13 plastik lutsinar disyaki dadah jenis syabu dianggarkan bernilai kira-kira RM2,379,” katanya ketika dihubungi Kosmo! hari ini.
Menurut beliau, suspek lelaki terbabit disyaki telah lama menjalankan aktiviti pengedaran dadah di sekitar daerah ini.
“Pasangan kekasih itu telah dibawa ke Balai Polis Kajang untuk tindakan lanjut dan kes disiasat dibawah Seksyen 39A(1) Akta Dadah Berbahaya 1952,” katanya. -KOSMO! ONLINE


Kluster tempat kerja pula melonjak di Melaka
Oleh DIYANATUL ATIQAH ZAKARYA

14 Februari 2022, 5:46 pm
JASIN – Kluster tempat kerja di negeri ini merekodkan peningkatan mendadak iaitu 40 kes dalam tempoh sehari berbanding kluster pendidikan yang kini semakin pulih dengan mencatatkan tiga kes.
Pengerusi Jawatankuasa Kesihatan dan Anti Dadah negeri, Dr. Muhamad Akmal Saleh berkata, peningkatan itu dipercayai berpunca daripada sikap majikan yang memaksa pekerja untuk datang ke pejabat sekali gus menjadi kontak rapat.
Katanya, dalam semalam sahaja sebanyak 40 kes positif Covid-19 direkodkan membabitkan kluster tempat kerja.
“Kini jumlah kes kluster tempat kerja pula naik mendadak sehingga merekodkan 40 kes dalam sehari, melebihi jumlah kluster pendidikan sebanyak tiga kes.
“Peningkatan ini dipercayai ada kaitan apabila pekerja yang merupakan kontak rapat pesakit Covid-19 tetap disuruh datang bekerja oleh majikan mereka,” katanya pada sidang akhbar selepas mengadakan lawatan mengejut di sebuah kilang pembuatan kanta di Merlimau, di sini hari ini.
Kilang tersebut bagaimanapun diarahkan tutup selama tujuh hari setelah merekodkan 21 kes positif Covid-19 sejak 5 Februari lalu.

Mengulas lanjut, beliau memberitahu, pihaknya juga ada menerima aduan berhubung tindakan tidak bertanggungjawab itu dan tindakan lanjut akan diambil. -KOSMO! ONLINE


PRN Johor: Agihan 3 kerusi belum diputuskan
Oleh MOHD SHARKAWI LONDING

14 Februari 2022, 5:24 pm
JOHOR BAHRU – PKR dan Ikatan Demokratik Malaysia (Muda) belum membuat kata putus berhubung agihan ke atas tiga kerusi antara parti gabungan itu.
Presiden Muda, Syed Saddiq Syed Abd Rahman berkata, perbincangan kerusi bersama PKR itu akan diteruskan secara tertutup di meja pembangkang, sebelum apa-apa kenyataan dikeluarkan.
“Perbincangan kerusi antara PKR dan Muda dibuat secara tertutup dan sulit serta masih belum dimuktamadkan.
“Jika perbincangan itu tidak mencapai kata sepakat dan menemui jalan buntu, Muda akan maklumkan media tentangnya.
“Kita sudah ada beberapa kerusi untuk ditandingi daripada rakan pembangkang dan mencuba sebaik mungkin untuk kurangkan pertindihan,” katanya.
Beliau berkata demikian pada sidang akhbar selepas pelancaran Jentera Pakatan Harapan (PH) dan Muda di sini, hari ini.

Hadir sama, Presiden PKR, Datuk Seri Anwar Ibrahim, Presiden Parti Amanah Negara (AMANAH), Mohamad Sabu dan Setiausaha Agung DAP, Lim Guan Eng.
Ditanya bila MUDA akan mengumumkan jumlah sebenar kerusi yang akan ditandinginya, Syed Saddiq yang juga Ahli Parlimen Muar berkata, perkara itu akan dilakukan selepas semua perbincangan dimuktamadkan.
“Calon pertama Muda membabitkan kerusi Puteri Wangsa akan diumumkan malam ini, namun buat masa ini kita akan berunding dulu sebelum memberi kenyataan lanjut,” katanya.
Sebelum ini desas-desus timbul mendakwa rundingan kerusi antara PKR dan Muda berlangsung dalam suasana tegang.
Ini kerana apabila Muda didakwa mahu kerusi Larkin dan Bukit Gambir, namun ditawarkan kerusi Tanjung Surat, Sri Medan dan Semarang, tiga kerusi luar bandar yang menjadi kubu kuat UMNO.
Hari ini, Anwar mengumumkan lima kerusinya bagi Johor Selatan termasuk Larkin yang akan ditandingi calon parti itu iaitu Dr. Zamil Najwah Arbain. -KOSMO! ONLINE


‘SOP boleh langgar, kenapa ceramah tak boleh’
Oleh MOHD SHARKAWI LONDING

14 Februari 2022, 6:06 pm
JOHOR BAHRU – Setiausaha Agung DAP, Lim Guan Eng menggesa supaya kerajaan melonggarkan prosedur operasi standard (SOP) berkaitan Pilihan Raya Negeri (PRN) Johor.
Guan Eng menyuarakan pandangan itu selepas insiden seorang menteri dan pimpinan Barisan Nasional (BN) yang didakwa melanggar arahan itu dalam satu program politik di sini, semalam.
Menurut beliau, tindakan mereka yang sewenang-wenangnya boleh melanggar SOP menimbulkan persoalan sama ada kerajaan serius atau tidak melawan pandemik Covid-19.
Katanya, mereka juga tertanya-tanya adakah keadaan Covid-19 ketika ini sebenarnya tidak terlampau serius sehingga mendorong menteri yang turut terlibat dalam membuat keputusan berkaitan wabak itu dengan mudah melanggar SOP.
“Hari ini semua yang hadir (program) ikut SOP Covid-19, kita lihat ada penjarakan seperti mana ditetapkan. Namun, ada pihak yang tak ikut, mereka boleh buat (langgar) sewenang-wenangnya dan hanya kena denda RM1,000 sahaja.
“Mereka ini anda bagi (kompaun) RM1,000 ke, RM10,000 ke atau RM100,000 denda sekali pun tidak akan memberi kesan sama sekali dan yang paling penting yang langgar SOP itu adalah orang yang buat SOP.

“Kita nak tahu mereka cakap benar atau tidak, seriuskah (Covid-19) kerana kalau boleh langgar sesuka hati mengapa tak boleh ceramah dalam PRN, mesti adil kepada semua dan jangan ambil kesempatan guna Covid-19 untuk halang pembangkang bersemuka dengan rakyat,” katanya berkata demikian ketika berucap pada Pelancaran Jentera Pakatan Harapan (PH) + Muda di sini, hari ini.
Beliau berkata demikian merujuk kepada pelanggaran SOP oleh Menteri Kanan Pertahanan, Datuk Seri Hishammuddin Hussein dan beberapa pemimpin utama BN lain.
Semalam, Menteri Kesihatan, Khairy Jamaluddin mengarahkan kompaun dikeluarkan kepada Ahli Parlimen Sembrong itu dan Menteri Besar, Datuk Seri Ir. Hasni Mohammad serta Pengerusi MIC, Tan Sri S. Vigneswaran di bawah Akta 342 kerana melanggar SOP dalam program anjuran MIC. -KOSMO! ONLINE


20 PATI warga Myanmar ditahan, gagal bolos
Oleh JAMLIAH ABDULLAH

14 Februari 2022, 5:05 pm
BUKIT KAYU HITAM – Markas Divisyen Kedua Infantri Malaysia (2 Divisyen) menahan 20 pendatang asing tanpa izin (PATI) yang cuba menyeludup masuk ke negara ini melalui sempadan negara Malaysia-Thailand di sini semalam.
Kesemua PATI warga Myanmar terdiri daripada 17 lelaki dan tiga wanita berusia antara 15 hingga 55 tahun itu ditahan kira-kira pukul 3.45 pagi.
Menurut kenyataan 2 Divisyen di sini hari ini, tangkapan dilakukan di laluan haram di Felda Bukit Tangga di sini iaitu sektor Op Benteng Kawasan Tanggungjawab Briged Keenam Infantri Malaysia.
“Anggota yang melakukan rondaan di laluan sempadan Malaysia-Thailand ternampak sekumpulan individu dalam kedudukan meniarap dengan cubaan melintasi pagar sempadan.
“Pasukan terus membuat serbuan di lokasi kumpulan tersebut dan menahan serta melakukan pemeriksaan ke atas mereka,” katanya.
Katanya, hasil pemeriksaan mendapati kesemua mereka tidak membawa sebarang dokumen pengenalan diri dan disyaki PATI.

“Susulan itu, anggota rondaan menahan kesemua individu itu dan dibawa ke Pos 5 untuk siasatan,” ujarnya.
Tambahnya, pihaknya merampas pelbagai barangan peribadi, telefon bimbit dan sejumlah wang mata dengan anggaran nilai keseluruhan RM6,801.
“Kesemua PATI diserahkan kepada pihak Jabatan Imigresen di Anak Bukit di Alor Setar untuk tindakan lanjut,” katanya. – KOSMO! ONLINE


Saman pemula bekas hakim dicadang selesai melalui mediasi
Oleh NORLIZAH ABAS

14 Februari 2022, 5:09 pm
KUALA LUMPUR – Mahkamah Tinggi di sini menyuarakan cadangan agar saman pemula sekumpulan bekas hakim terhadap Kerajaan Malaysia berhubung kegagalan melaraskan kenaikan pencen dan faedah yang sepatutnya diterima sejak tujuh tahun lalu, diselesaikan melalui mediasi.
Hakim Datuk Wan Ahmad Farid Wan Salleh membayangkan supaya kedua-dua pihak berbalah meneroka kemungkinan sama ada tuntutan saman 35 bekas hakim termasuk balu dan tanggungan mereka, dirujuk kepada perantara.
Christopher Leong yang merupakan salah seorang peguam yang mewakili sekumpulan hakim itu berkata, pihaknya bersedia meneliti cadangan tersebut dan akan memaklumkan kepada mahkamah pada sesi pengurusan kes akan datang yang ditetapkan pada 21 Mac depan.
Sementara itu, Peguam Persekutuan M. Kogilambigai yang mewakili pihak kerajaan memberitahu, beliau akan mendapatkan arahan lanjut berhubung cadangan tersebut.
Christopher memaklumkan demikian kepada pihak media selepas sesi pengurusan kes di hadapan hakim berkenaan semalam.
Peguam itu turut memberitahu, Hakim Wan Ahmad Farid turut meminta pandangan semua pihak berhubung kedudukan beliau yang mempunyai pertalian keluarga dengan salah seorang plaintif yang dinamakan dalam saman itu.

Bagaimanapun, Christopher memberi maklum balas bahawa pihaknya tidak mempunyai isu berhubung perkara tersebut, namun beliau maklum bahawa defendan pertama adalah Kerajaan Malaysia manakala hakim berkenaan pernah berkhidmat dalam kerajaan.
Pada 24 Januari lalu, sejumlah 28 hakim serta balu dan tanggungan mereka memfailkan saman pemula terhadap Kerajaan Malaysia dan tiga yang lain kerana gagal memberikan kenaikan pencen yang sepatutnya diterima sejak 2015.
Mereka ialah bekas Presiden Mahkamah Rayuan, Tan Sri Alauddin Mohd. Sheriff dan dua bekas Hakim Besar Malaya, Tan Sri Haidar Mohamed Noor dan bekas Hakim Besar Malaya wanita pertama, Tan Sri Siti Norma Yaakob. -KOSMO! ONLINE


Wanita punggung terbesar dunia gagal miliki cinta
Oleh KOSMO!

14 Februari 2022, 5:30 pm
BELGRADE, Serbia – Seorang wanita yang memiliki punggung terbesar di dunia mengakui bahawa ‘asetnya’ menjadi halangan utama buat dirinya memiliki cinta, lapor akhbar Daily Star UK, kelmarin.
Natasha Crown, 27, sanggup berbelanja  AS$150,000 (RM628,725) demi mendapatkan bentuk punggung idamannya menerusi lima prosedur yang dipanggil Brazillian Butt Lift (BBL).
Namun begitu, impiannya kini memberi impak negatif terhadap kehidupan peribadinya apabila dia sudah tujuh tahun hidup sendirian tanpa kehadiran  teman lelaki.
“Hubungan terakhir saya adalah tujuh tahun lalu. Penampilan saya dengan punggung seperti ini memang bukan normal jadi saya rasa lelaki  takut pada saya.
“Ia menakutkan untuk lelaki meskipun mereka mungkin terpikat kepada personaliti saya,” jelas Crown.
Bagaimanapun, hal itu tidak mematahkan semangat Crown yang bakal mendapatkan BBL kali keenam bulan hadapan bagi mengekalkan takhta punggung terbesar dunia. – Agensi


Empat diberkas, bekalan dadah 1,500 penagih dirampas
Oleh DIYANATUL ATIQAH ZAKARYA

14 Februari 2022, 5:11 pm
MELAKA – Sepasang kekasih dan dua rakan diberkas selepas dikesan mengedar dadah jenis ganja seberat 1,064 gram untuk kegunaan kira-kira 1,500 penagih di negeri ini, Jumaat lalu.
Kesemua suspek berusia antara 23 hingga 28 tahun itu ditahan kira-kira pukul 10 malam dalam serbuan Op Tapis di sebuah kodominium di Banda Hilir.
Ketua Polis Daerah Melaka Tengah, Asisten Komisioner Christopher Patit berkata, hasil risikan, kesemua empat suspek iaitu seorang wanita tempatan serta tiga lelaki warga asing ditahan selepas polis menjumpai ganja seberat 1,064 gram di kediaman mereka.
“Sepasukan polis daripada Bahagian Siasatan Jenayah Narkotik Ibu Pejabat Polis Melaka Tengah telah membuat serbuan dan merampas merampas satu beg plastik.
“Hasil pemeriksaan lanjut, kita menjumpai lapan ketulan mampat dadah dipercayai ganja seberat 1,064 gram yang boleh digunakan oleh 1,500 penagih di negeri ini,”katanya dalam satu kenyataan akhbar dikeluarkan di sini, hari ini.
Mengulas lanjut beliau berkata, pihaknya menganggarkan keuntungan penjualan dadah yang dirampas boleh mencecah sehingga RM53,000.

“Suspek wanita tersebut merupakan pasangan kekasih kepada seorang suspek warga Pakistan dan kesemua mereka tinggal serumah.
“Kita syaki mereka mengedar dadah di sekitar kawasan Bandar Melaka dan bekalan yang dirampas itu boleh membawa keuntungan sehingga RM53,000,” katanya.
Tambahnya, kesemua suspek bagaimanapun tidak mempunyai rekod lampau dan kini direman sehingga 18 Februari ini bagi membantu siasatan mengikut Seksyen 39B Akta Dadah Berbahaya 1952. -KOSMO! ONLINE


Empat polis cedera dilibas lelaki kurang siuman
Oleh ROHANA MOHD. NAWI

14 Februari 2022, 5:01 pm
TUMPAT – Dua pegawai polis berpangkat Inspektor bersama dua lagi anggota dari Ibu Pejabat Polis Daerah Tumpat parah akibat dilibas dengan sebilah parang ketika bergelut dengan seorang lelaki yang disyaki kurang siuman di Kampung Sedar di sini minggu lalu.
Kejadian kira-kira pukul 8.30 malam pada Isnin lalu itu menyebabkan lengan Inspektor Mohd. Afifi Jamaluddin dijahit lapan jahitan manakala belakang badan Inspektor Chong Yeong luka sepanjang dua meter.
Ketua Polis Daerah Tumpat, Superintendan Mohd. Azmir Damiri berkata, dalam kejadian itu, belakang kepala Koperal Mohamad Firdaus Mohd. Jamil cedera sepanjang sembilan sentimeter dan Lans Koperal Muhammad Anuar Saidi Azmi pula luka di belakang tangan sepanjang dua sentimeter.
Menurutnya, keempat-empat warga Polis Diraja Malaysia itu telah dibawa ke Hospital Tumpat di sini untuk rawatan lanjut.
“Siasatan awal mendapati, dua pegawai dan anggota polis yang berusia dalam lingkungan 20-an hingga 30-an itu cuba menahan suspek yang mengamuk di kampung tersebut selepas menerima maklumat daripada orang awam.
“Suspek yang berusia 36 tahun dipercayai mengamuk menggunakan sebilah parang kerana pengaruh dadah jenis pil kuda,” katanya ketika ditemui pemberita semasa hadir ke Majlis Serah Terima Tugas Ketua Polis Wakaf Bharu Balai Polis Wakaf Bharu di sini hari ini.

Menurut Mohd. Azmir, berlaku pergelutan antara pegawai dan anggota polis itu dengan suspek sebelum lelaki itu bertindak melibas mereka.
Katanya, meskipun cedera akibat dilibas dengan parang, polis berjaya menahan suspek dan ujian saringan air kencing mendapati lelaki itu positif dadah jenis pil kuda.
“Polis turut merampas sebilah parang dan sebilah kerambit selepas menahan suspek.
“Pemeriksaan mendapati, suspek mempunyai rekod jenayah lampau di bawah Seksyen 379(A) Kanun Keseksaan kerana mencuri kenderaan. Selain itu, suspek juga mempunyai kad orang kurang siuman dan menjalani rawatan psikiatri,” katanya. -KOSMO! ONLINE


Hampir seluruh negara dijangka alami cuaca buruk petang ini
Oleh FITRI HAZIM

14 Februari 2022, 4:22 pm
PETALING JAYA – Jabatan Meteorologi Malaysia (MetMalaysia) mengeluarkan amaran hujan lebat dan ribut petir di seluruh negara kecuali negeri Sabah petang ini.
MetMalaysia dalam satu kenyataan berkata, cuaca buruk bagi negeri yang terlibat dijangka berlaku sehingga pukul 6 petang ini.
“Di Perlis, Perak, Selangor, Kuala Lumpur, Putrajaya, Negeri Sembilan, Melaka dan Johor kesemua kawasan di negeri itu bakal alami ribut petir serta hujan lebat.
“Di Kedah kawasan pula yang terlibat adalah Kubang Pasu, Pokok Sena, Padang Terap, Pendang, Sik, Baling, Kulim dan Bandar Baharu.
“Sementara itu, amaran sama turut dikeluarkan di kawasan Seberang Perai Utara, Seberang Perai Tengah dan Seberang Perai Selatan di negeri Pulau Pinang,” kata kenyataan itu.
Tambah kenyataan itu, kawasan yang dijangka dilanda ribut petir di Kelantan adalah di Tumpat, Pasir Mas, Bachok, Kota Bharu, Pasir Puteh dan Kuala Krai manakala di Terengganu pula, kawasan terlibat adalah di Besut dan Setiu.

“Keadaan cuaca buruk juga diramalkan berlaku di negeri Sarawak melibatkan kawasan di Kuching, Sri Aman, Betong, Sibu (Sibu dan Selangau), Mukah, Kapit (Bukit Mabong dan Belaga), Bintulu dan Miri,” ujarnya.
Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata kenyataan itu. – KOSMO! ONLINE


Jumlah ibu tunggal meningkat
Oleh NUR HUDA MUSA

14 Februari 2022, 4:10 pm
SHAH ALAM – Banci Penduduk dan Perumahan 2020 mendapati jumlah ibu tunggal hampir mencecah 1 juta orang di negara ini apabila mencatatkan peningkatan sebanyak 8.3 peratus berbanding tahun 2010.
Menteri di Jabatan Perdana Menteri (Ekonomi), Datuk Seri Mustapa Mohamed berkata, kini terdapat seramai 910,091 orang ibu tunggal di negara ini persamaan dengan 8.3 peratus daripada jumlah keseluruhan penduduk di negara.
“Satu perkara yang menarik ialah kita dapati penduduk di negara ini seramai 32.4 juta mengikut bancian, di mana 2.7 juta adalah warga asing.
“Jadi, mungkin ada pertikaian tetapi inilah angka yang sebenarnya. Ini ada kaitan dengan wabak Covid-19 juga apabila ada beberapa ribu warga asing telah balik ke negara masing-masing,” katanya pada sidang akhbar Majlis Pelancaran Dapatan Awalan Banci Penduduk dan Perumahan Malaysia 2020 (Banci Malaysia 2020) di Dewan Canselor Management Science Univeristy, di sini hari ini.
Beliau memberitahu, bancian juga mendapati bilangan rakyat Malaysia berusia 60 tahun ke atas ialah 10.30 peratus manakala 6.8 peratus berusia 65 tahun ke atas.
“Ini adalah satu penemuan yang penting dalam konteks negara Malaysia menjadi negara yang menua.

“Mengikut jangkaan menjelang tahun 2030, bilangan ini akan bertambah apabila warga emas berusia 65 tahun ke atas akan mencecah lebih 10 peratus,” ujarnya.
Katanya, penemuan Banci 2020 akan dijadikan tanda aras baharu untuk kerajaan menggariskan polisi dan dasar yang berkaitan dalam pembangunan kesejahteraan rakyat, di samping dapat memberikan input yang menyeluruh dalam pelaksanaan dasar sedia ada seperti Wawasan Kemakmuran Bersama 2030, Rancangan Malaysia Ke-12 dan Agenda 2030 Pembangunan Mampan (SDGs).
Dalam pada itu beliau berkata, pihaknya berpuas hati dengan dapatan bancian tahun 2020 walaupun berdepan dengan pelbagai cabaran seperti pelaksanan Perintah Kawalan Pergerakan (PKP).
“Kali ini kita mendapat sokongan kuat daripada kerajaan-kerajaan negeri termasuklah pihak berkuasa tempatan dan 43,000 warga Jabatan Perangkaan Malaysia (DOSM) telah terlibat untuk mengumpul data ini.
“Data-data ini juga penting untuk membantu ahli-ahli Parlimen supaya mereka tahu profil kawasan masing-masing, dapat berbahas dengan lebih berfakta dalam Parlimen,” katanya. – KOSMO! ONLINE


Lelaki ditangkap cabul kekasih bawah umur
Oleh MOHD YUNUS YAKKUB

14 Februari 2022, 4:55 pm
KLANG – Derita seorang pelajar wanita yang menjadi alat pemuas nafsu kekasihnya apabila dicabul sebanyak enam kali sepanjang sembilan bulan percintaan mereka berakhir apabila lelaki itu ditangkap baru-baru ini.
Penahanan suspek berusia 21 tahun itu dilakukan di Jalan Kapar di sini pukul 10.40 malam pada 11 Februari lalu.
Ketua Polis Daerah Klang Selatan, Asisten Komisioner Cha Hoong Fong berkata, berdasarkan siasatan awal mangsa berusia 16 tahun itu mengenali suspek menerusi laman Instagram ketika berada di rumah neneknya di sini, Mei tahun lalu.
Katanya, mangsa dan suspek kemudiannya telah bercinta sehingga 9 Februari lalu.
“Sepanjang berkenalan dengan suspek, mangsa telah dipaksa membuat panggilan video dalam keadaan bogel.
“Mangsa juga mengakui suspek menyentuh tubuh badannya sepanjang enam kali pertemuan antara mereka,” katanya dalam kenyataan hari ini.

Hoong Fong memberitahu, mangsa yang tidak tahan dengan perangai suspek kemudiannya bertindak cuba memutuskan hubungan mereka, namun dihalang kekasihnya itu.
Ujar beliau, suspek mengugut akan menyebarkan video dan gambar lucah mangsa sekiranya masih mahu meneruskan keputusan untuk memutuskan hubungan mereka.
“Hasil siasatan awal mendapati, suspek mengaku terlibat dalam kes yang disiasat dan kini direman sehingga Rabu ini.
“Kes disiasat mengikut Seksyen 14 (a) dan 15 (a) Akta Kesalahan-Kesalahan Seksual Terhadap Kanak-kanak 2017,” ujarnya. -KOSMO!ONLINE


Polis terima 6 laporan sindiket Touch ‘n Go eWallet
14 Februari 2022, 4:34 pm
KUALA LUMPUR – Pihak polis menerima sebanyak enam laporan berhubung kes dakwaan guru sekolah menjadi mangsa sindiket penipuan Touch ‘n Go eWallet.
Ketua Jabatan Siasatan Jenayah Komersial (JSJK) Kuala Lumpur, Asisten Komisioner Mohd. Mahidisham Ishak mengesahkan perkara tersebut.
Menurutnya, polis akan merujuk perkara tersebut kepada pihak Touch ‘n Go untuk menjalankan siasatan lanjut.
“Setakat hari ini sebanyak enam laporan telah diterima pihak polis dan kita akan rujuk ke pihak Touch ‘n Go untuk siasat.
“Jika ada kesalahan jenayah, mereka akan buat laporan dan kita akan siasat,” katanya dalam satu kenyataan di sini hari ini.
Terdahulu, media melaporkan, hampir 50 guru di lapan sekolah sekitar Lembah Klang mendakwa menjadi mangsa sindiket penipuan Touch ‘n Go eWallet di mana wang mereka di dalam aplikasi tersebut lesap. – KOSMO! ONLINE


‘Pak guard’ ceroboh rumah penduduk, siap cas telefon
Oleh ALWANI ZAFIRAH

14 Februari 2022, 4:19 pm
PETALING JAYA – Beberapa langkah keselamatan kediaman perlu diambil peduli ekoran banyak kejadian jenayah di luar sana terutamanya di kawasan perumahan walaupun mempunyai sistem kawalan sekuriti.
Sehubungan itu, pemilik rumah disarankan memasang sistem televisyen litar tertutup (CCTV) sebagai langkah penjagaan keselamatan rumah dan diri.
Menerusi perkongsian seorang pengguna, Yuyun Nissa di Facebooknya, dia menceritakan detik cemas yang dialaminya apabila seorang lelaki telah menceroboh masuk dan berkeliaran di dalam rumahnya.
“Nak dijadikan cerita pada 10 Februari lalu sekitar pukul 12.14 tengah malam, Yuyun tak smpai rumah lagi dan masih dekat luar dalam perjalanan nak balik dari pergi makan.
“Tiba-tiba dapat pemberitahuan menerusi aplikasi CCTV dari dalam rumah ‘motion detected’ asyik berkelip-kelip, dan saya terus buka tengok rakaman langsung CCTV,” tulisnya menerusi hantaran yang dimuat naik baru-baru ini.
Tambah Yuyun, lelaki tersebut merupakan pengawal keselamatan yang bertugas di kawasan perumahannya.

“Allahuakbar sekali tengok ada seorang lelaki dalam rumah, lelaki tu macam familiar sangat, sekali tangok baju dia pakai rupanya pak guard perumahan Yuyun.
“Dia asyik berkeliaran dalam rumah naik turun tangga siap buka baju seluar semua dan sempat lagi dia WhatsApp Yuyun tanya dekat mana.
“Motif dia bukan nak mencuri atau merompak pun, dia memang nak cari Yuyun dan ada niat yang tak baik,” katanya.
Sementara itu, wanita berkenaan segera bertindak menghubungi kakak dan abang iparnya yang tinggal di lorong bersebelahan untuk menjenguk keadaan rumahnya ketika itu.
“Kita terus cepat-cepat hubungi kakak dan abang ipar suruh pergi tengokkan rumah.
“Bila abang ipar sampai je rumah terus lelaki itu lari keluar rumah sampai tertinggal baju kerja di atas sofa,” ujarnya.
Dalam pada itu, Yuyun memaklumkan laporan polis telah dibuat dan akhirnya lelaki berkenaan berjaya ditangkap.
Difahamkan, individu tersebut pernah terlibat dalam satu kejadian penyalahgunaan dadah dan motif pencerobohan masih di dalam siasatan pihak polis.
“Sepandai-pandai tupai melompat akhirnya jatuh ke tanah juga, esoknya juga dia dapat ditangkap dan polis bagi tahu dia ada kes dadah,” katanya lagi. – KOSMO! ONLINE


Tersingkir Big Stage, Iqbal dapat tawaran berlakon pula
Oleh NUR EMIRA SAIZALI dan MOHAMMAD SHAHEMY AZMI

14 Februari 2022, 4:31 pm
PETALING JAYA – Dikecam bahkan disedarkan bahawa dia langsung tidak ada bakat nyanyian dan tidak layak berada di pentas Big Stage musim keempat (BS4), rezeki Iqbal Zulkefli dalam bidang seni nampaknya belum bernoktah.
Bidang nyanyian sudah diceburi, Iqbal kini bersedia untuk bergelar pelakon pula apabila mendapat tawaran lakona  dalam drama bersiri 30 episod arahan pengarah tersohor, Erma Fatima.
Paling membuatkan pemilik nama penuh Ahmad Iqbal Zulkefli itu teruja, dia bakal bergandingan dengan barisan pelakon terkenal tanah air iaitu Zul Ariffin dan Mimi Lana.
“Alhamdulillah, saya ditawarkan membintangi sebuah drama 30 episod daripada Erma ketika masih berada di Indonesia lagi. Watak saya bukan hero tetapi karakter yang akan menghiburkan ramai.
“Erma sendiri yang tawarkan watak kepada saya. Insya-Allah penggambaran akan bermula pada 16 Februari depan. Gementar tetapi teruja untuk berlakon dengan barisan pelakon yang hebat,” katanya kepada Kosmo! Online hari ini.
Ditanya mengenai dirinya bersedia untuk dakwaan mengatakan dirinya tamak menerima semua peluang yang hadir, bekas pembantu peribadi Datuk Seri Vida itu memberitahu hanya ingin menimba pengalaman dalam pelbagai bidang.

“Ada juga terfikir hal tersebut tetapi saya hanya tekankan, jika belum mencuba, kita tidak akan tahu kemampuan diri sendiri.
“Jika hendak bandingkan karier sebagai penyanyi dan pelakon, rasa-rasanya saya lebih ke arah dunia lakonan. Insya-Allah akan berikan yang terbaik sekali gus tidak akan mensia-siakan peluang yang ditawar kak Erma.
“Ketika usia muda inilah saya patut cuba pelbagai bidang. Manalah tahu rezeki saya lebih mencurah sebagai pelakon,” ujarnya.
Dalam pada itu, Iqbal menepis dakwaan sesetengah pihak yang mengatakan penglibatannya dalam BS4 sebagai menjatuhkan maruah sendiri.
Iqbal berpendapat, perkataan ‘menjatuhkan maruah’ itu sesuai digunakan jika dia terbabit dengan perkara-perkara yang lebih mengaibkan seperti menjual badan (melacur).
“Saya tidak rasa telah menjatuhkan maruah sendiri selepas menyertai BS4. Saya bukannya menjual badan. Saya rasa lebih bermaruah untuk terus berjuang dan tidak patah semangat.
“Saya tetap akan menyanyi dan keluarkan lagu selepas ini selain tidak akan berhenti daripada mengikuti kelas vokal,” katanya.
Menyentuh tentang komen ‘pedas’ oleh juri tetap, Ajai apabila berterus-terang memberitahu dirinya tidak dikurniakan bakat sebagai penyanyi, Iqbal mengakui tidak terasa hati apabila dilemparkan komen sebegitu.
“Saya tidak terasa dengan komen juri (Ajai) dan ambil serius apa yang dia katakan. Cuma komennya terlalu lantang. Saya jadi termenung dan terfikir semula apabila diberitahu oleh guru vokal bahawa saya boleh lakukan (menyanyi).
“Saya ada suara, bukannya tidak ada. Cuma saya perlu lebih fokus sebab dalam kepada saya terlalu banyak berfikir. Apa pun, saya akan teruskan dalam bidang seni. Ini baru permulaan, bukannya pengakhiran,” ujarnya.
Biarpun digelar ‘kalis kecaman’, Iqbal mengakui adakalanya dia akan menangis apabila membaca komen-komen kecaman netizen, terutama ketika bersendirian.
“Bila saya sendirian, saya jadi sedih tiba-tiba. Sebab saya juga manusia. Sekebal mana pun hati, perasaan itu tetap hidup.
“Saya tahu hati saya kebal, tapi ada ketika, hati saya rapuh juga. Saya mengaku ada masanya saya menangis bila terlalu hebat dikecam netizen,” katanya.
Ahad lalu, Iqbal diumumkan sebagai peserta BS4 pertama yang tersingkir pada konsert mingguan kedua.
Penyingkiran yang disifatkan memuaskan hati ramai itu meraih pelbagai reaksi umum sehingga namanya sohor kini dalam Twitter.
Penyertaannya sebagai peserta ke-12 BS4 turut dikecam ramai termasuklah beberapa selebriti tanah air seperti Datuk Hattan yang mempertikaikan kelayakannya bergelar penyanyi. – KOSMO! ONLINE


Remaja perempuan disyaki bunuh bayi dituduh esok
Oleh NIK NUR IZZATUL HAZWANI NIK ADNAN

14 Februari 2022, 4:47 pm
KEMAMAN – Remaja perempuan berusia 15 tahun yang disyaki membunuh bayi lelakinya pada 8 Februari lalu akan dituduh di Mahkamah Majistret di sini esok.
Ketua Polis Daerah Kemaman Superintendan Hanyan Ramlan berkata, suspek yang kini ditempatkan di Wad Isolasi Hospital Kemaman akan dituduh di bawah Seksyen 302 Kanun Keseksaan.
“Kertas siasatan telah lengkap dan apabila dirujuk, Pejabat Pendakwa Raya bersetuju pertuduhan dilakukan esok mengikut Seksyen 302 Kanun Keseksaan.
“Sepanjang tempoh tahanan reman selama seminggu ini, suspek ditempatkan di wad isolasi Hospital Kemaman untuk pemantauan kesihatan. Keadaan dia kini dilaporkan sihat,” katanya ketika ditemui di sini hari ini.
Dalam perkembangan sama, Hanyan berkata, polis masih giat memburu seorang lelaki berusia 20 tahun yang juga rakan sekampung suspek bagi membantu siasatan kes tersebut.
Kosmo! 9 Februari lalu melaporkan seorang remaja perempuan berusia 15 tahun ditahan kerana disyaki menikam bayi lelaki yang dilahirkannya sehingga mati.

Polis kemudiannya meminta seorang lelaki dikenali sebagai Mohammad Hazuarie Hassan, 20, tampil untuk membantu siasatan. – K! ONLINE


Lelaki warga Iraq diberkas kes bunuh wanita Somalia
Oleh NOR AZIAH MAT NOH

14 Februari 2022, 4:30 pm
AMPANG JAYA – Polis berjaya memberkas seorang lelaki warga Iraq yang dipercayai terlibat dalam kes pembunuhan wanita warga Somalia dalam kejadian di Ampang Point, dekat sini tengah hari semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, pasukan daripada Bahagian Siasatan Jenayah Daerah (BSJD) Ampang Jaya memberkas suspek yang berusia 25 tahun pada pukul 11.20 malam tadi berhampiran Jalan Ampang Putra, dekat sini.
“Suspek merupakan lelaki warga Iraq memegang status kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) dan bekerja sebagai pembantu restoran.
“Menerusi tangkapan itu, polis turut merampas sebilah pisau yang dipercayai digunakan untuk menikam wanita warga Somalia tersebut.
“Hasil siasatan polis juga mendapati suspek dan mangsa yang berusia 28 tahun itu saling mengenali antara satu sama lain, namun punca kejadian masih dalam siasatan,” ujarnya dalam satu kenyataan hari ini.
Tambah Mohamad Farouk, pihaknya yakin penahanan lelaki warga asing terbabit berjaya menyelesaikan kes bunuh melibatkan wanita warga Somalia tersebut dalam tempoh kurang 24 jam.

Katanya, suspek akan ditahan reman selama tujuh hari bermula hari ini bagi membantu siasatan mengikut Seksyen 302 Kanun Keseksaan kerana membunuh.
Terdahulu, Kosmo! melaporkan seorang wanita warga asing maut akibat dibunuh suspek yang didakwa berpunca daripada pergaduhan sebelum suspek bertindak menikam mangsa dengan objek tajam dekat tempat letak kereta di hadapan sebuah kedai. – KOSMO! ONLINE


Wisma Putra pantau ketegangan diplomatik Ukraine-Rusia
Oleh AMREE AHMAD

14 Februari 2022, 4:53 pm
PUTRAJAYA – Kesemua 20 warga Malaysia yang berada di seluruh Ukraine disahkan berada dalam keadaan selamat susulan laporan ketegangan diplomatik dengan jirannya, Rusia.
Menurut kenyataan Kementerian Luar di sini hari ini, pihaknya turut memantau rapi segala perkembangan mutakhir di negara Eropah itu termasuk kebajikan rakyat Malaysia di sana.
“Mereka semua turut berdaftar dengan rekod pihak Kedutaan Besar Malaysia di ibu kota Kyiv termasuk sembilan orang kakitangan diplomatik dan tanggungannya,” kata Wisma Putra.
Meskipun tidak menyatakan secara spesifik, kenyataan itu jelas merujuk situasi di Ukraine yang dalam ambang perang dan mungkin diserang 100,000 tentera Rusia pada Rabu ini.D
Media Eropah semalam mendedahkan laporan perisikan yang mendakwa Presiden Rusia, Vladimir Putin bakal mengarahkan pencerobohan askarnya pada pertengahan minggu ini.
Ketegangan yang memuncak itu juga menyaksikan kerajaan Amerika Syarikat dan Britain menggesa rakyat mereka segera meninggalkan Ukraine sebelum perang tersebut meletus.

Mengulas lanjut, Wisma Putra berkata, setakat ini pihak kedutaan sentiasa menghubungi rapat kesemua rakyat Malaysia termasuk dua orang pelajar universiti di negara berkenaan.
“Kementerian Luar juga meminta mana-mana warga Malaysia yang berada di Ukraine namun belum berdaftar lagi dengan pihak kedutaan agar segera berbuat demikian,” tegasnya. – KOSMO! ONLINE


Bekas kakitangan AADK didenda RM10,000 kes rasuah
Oleh MOHD. RAFIE AZIMI

14 Februari 2022, 4:50 pm
ALOR SETAR – Seorang bekas Pembantu Antidadah Agensi Antidadah Kebangsaan (AADK) didenda RM10,000 oleh Mahkamah Sesyen di sini hari ini selepas mengaku bersalah atas dua pertuduhan rasuah, enam tahun lalu.
Tertuduh, Erwan Yahya, 46, membuat pengakuan itu sebaik pertuduhan terhadapnya dibacakan di hadapan Hakim Harmi Thamri Mohamad.
Mahkamah memerintahkan tertuduh dipenjara selama enam bulan sekiranya gagal membayar denda dikenakan.
Erwan yang hadir ke mahkamah dalam keadaan bertongkat akibat kecederaan selepas terlibat kemalangan awal bulan ini membayar denda tersebut.
Bagi pertuduhan pilihan pertama, tertuduh didakwa menerima suapan RM3,000 daripada seorang lelaki sebagai dorongan melepaskan seorang individu lain yang didapati positif dadah jenis syabu.
Dia didakwa melakukan perbuatan itu di dalam kereta Proton Iswara di Bandar Puteri Jaya, Sungai Petani kira-kira pukul 5.30 petang, 7 Disember 2016.

Sementara pertuduhan pilihan kedua, tertuduh didakwa bersama seorang lagi pegawai AADK berusia 38 tahun dengan niat bersama bersetuju menerima suapan RM3,000 daripada seorang lelaki atas dorongan sama.
Kesalahan itu didakwa dilakukan di sebuah rumah kosong di Bandar Puteri Jaya pada pukul 3 petang, hari yang sama. – KOSMO! ONLINE


Gambar tular telah disunting – PMO
Oleh AMREE AHMAD

15 Februari 2022, 9:52 pm
PUTRAJAYA – Pejabat Perdana Menteri (PMO) menafikan penyebaran gambar yang disunting konon Datuk Seri Ismail Sabri Yaakob berkata tiada hari raya jika tidak dapat dos penggalak.
Menurut sumber, gambar berkenaan sengaja disunting oleh pihak tidak bertanggungjawab dan masa disebarkan pula ketika beliau sedang berada di Brunei untuk lawatan rasmi negara.
“Gambar itu tidak betul dan nampak amat jelas telah disunting sebegitu rupa kononnya Perdana Menteri ada berkata ayat ‘pelik’ yang sedemikian,” katanya ketika dihubungi Kosmo! hari ini.
Tinjauan mendapati gambar tersebut tular diperkatakan netizen sejak petang dan sengaja diperbesarkan kumpulan tertentu yang antikerajaan bagi menghasut pengguna media sosial.
Bagaimanapun semakan Kosmo! mendapati, gambar daripada slot Buletin Utama TV3 itu disunting dengan diberi tajuk sensasi ‘Tiada Booster, Tiada Bazar, Tiada Berhariraya’.
Sebaliknya, tajuk pada gambar asal yang disiarkan stesen televisyen swasta berkenaan pada pukul 8 malam Ahad lalu ialah ‘Bazar Ramadan Boleh Beroperasi Sepenuhnya Tahun Ini.’

Berita itu merujuk sidang akhbar Ismail Sabri ketika menghadiri Majlis Makan Tengah Hari Lou Sang Tahun Baharu Cina Keluarga Malaysia anjuran sebuah persatuan di Kuala Lumpur.
Ramai netizen yang prihatin dengan penyebaran gambar palsu itu turut mendedahkan ada beberapa kesalahan agak jelas pada penggunaan ayat dalam tajuk disiarkan dan ditularkan.- KOSMO! ONLINE


Kemenangan ini dedikasi buat Thinaah – Pearly
Oleh MUHAMMAD HELMEE RAMLI

15 Februari 2022, 8:59 pm
PEMAIN beregu wanita negara, Pearly Tan mengakui terkejut apabila gandingannya, M. Thinaah disahkan positif dua jam sebelum pertemuan menentang Jepun dalam aksi sulung Kumpulan Y pada Kejohanan Badminton Berpasukan Asia (BATC) 2022.
Bagaimanapun, ia tidak menghalang skuad badminton wanita Malaysia daripada melakar kejutan ke atas juara bertahan itu menerusi kemenangan 3-2 pada perlawanan yang berlangsung di Pusat Konvensyen Setia City, Shah Alam sebentar tadi.
Pearly yang kelihatan sebak memikirkan mengenai nasib Thinaah berkata, dia dan Valeree Siow hanya menampilkan aksi terbaik bagi menghadiahkan kemenangan itu kepada pemain berusia 24 tahun tersebut.
“Saya fikir dalam kejohanan berpasukan, perkara ini (perubahan beregu) kadang-kadang berlaku dan saya cuba berikan sokongan terbaik kepada dia (Valeree). Kami berlatih seperti biasa.
“Saya terkejut dengan berita mengenai Thinaah dan dia pun ada hubungi saya. Dia sedih dengan apa yang berlaku dan saya berjuang dalam perlawanan ini demi Thinaah,” kata Pearly selepas menewaskan pasangan Jepun, Rui Hirokami-Yuna Kato.
Pada masa sama, dia juga mendedahkan, Pengarah Kejurulatihan Beregu negara, Rexy Mainaky menggesa mereka berdua supaya tidak terlalu memikirkan mengenai kemenangan kerana ia mampu menjejaskan rentak permainan mereka.

“Kami tahu pada minit-minit akhir mengenai barisan pemain yang akan diturunkan, jadi jurulatih minta kami supaya fokus dalam usaha mengutip mata demi mata dan jangan terlalu fikirkan kemenangan.
“Dalam perlawanan itu juga, kami masih berusaha untuk meningkatkan komunikasi bagi memastikan persefahaman lebih baik. Saya harap kami boleh kekalkan aksi seperti ini,” ujarnya. – KOSMO! ONLINE


Tumbuk, tendang bapa tiri angkara dadah
Oleh OTHMAN YAHAYA

15 Februari 2022, 10:16 pm
YAN – Seorang penganggur bertindak menumbuk dan menendang bapa tirinya selepas gagal mendapatkan wang dipercayai untuk membeli dadah dalam kejadian di Kampung Ruat di sini pagi tadi.
Dalam kejadian kira-kira pukul 7 pagi itu, mangsa berusia 71 tahun mengalami bengkak di bahagian telinga kiri serta mengadu sakit pada muka dan dada.
Ketua Polis Daerah Yan, Deputi Superintendan Shahnaz Akhtar Haji memberitahu, kejadian berlaku selepas lelaki berusia 29 tahun yang juga pesakit mental itu mengamuk kerana tidak diberikan wang.
“Suspek berang selepas mangsa enggan memenuhi permintaannya untuk mendapatkan wang dipercayai bagi membeli dadah.
“Lelaki itu bertindak menumbuk di bahagian kiri kepala serta menendang pada dada dan muka mangsa ketika mereka berada di ruang tamu rumah,” katanya di sini hari ini.
Menurutnya, mangsa bersama isterinya kemudian keluar dan duduk di luar rumah sebelum suspek bertindak menendang bahagian belakang mangsa.

“Mangsa kemudian membuat laporan polis dan mendapatkan rawatan di Hospital Yan,” ujarnya.
Beliau berkata, suspek berjaya ditahan di Lubuk Boi kira-kira lima kilometer dari lokasi kejadian pada pukul 6.45 petang tadi.
“Siasatan awal mendapati suspek merupakan penagih dadah tegar dan sering memukul mangsa sekiranya gagal mendapatkan wang,” katanya.
Tambahnya, kes disiasat mengikut Seksyen 323 Kanun Keseksaan dan Seksyen 18A Akta Keganasan Rumah Tangga 2012. – KOSMO! ONLINE


Malaysia bangkit tumbangkan Jepun
Oleh MUHAMMAD HELMEE RAMLI

15 Februari 2022, 8:29 pm
KETINGGALAN 0-2 nyata tidak memberi masalah kepada skuad badminton wanita negara apabila bangkit melakar kemenangan 3-2 ke atas juara bertahan, Jepun dalam aksi sulung Kumpulan Y pada Kejohanan Badminton Berpasukan Asia (BATC) 2022 sebentar tadi.
Pada perlawanan yang berlangsung di Pusat Konvensyen Setia City, Shah Alam itu, pasukan negara ketinggalan dua mata selepas dua perseorangan wanita, S. Kisona dan Eoon Qi Xuan tewas kepada lawan masing-masing.
Kisona akur dengan kekalahan 12-21, 16-21 kepada pemenang pingat gangsa Kejohanan Badminton Remaja Dunia, Natsuki Naidara, manakala Qi Xuan tewas 17-21, 7-21 kepada perseorangan kedua Jepun, Riko Gunji.
Bagaimanapun, perseorangan ketiga negara, Siti Nurshuhaini Azman menyemarakkan kembali semangat pasukan Malaysia apabila menang 21-16, 22-20 ke atas Hina Akechi sebelum Pearly Tan-Valeree Siow menyamakan kedudukan 2-2 selepas menewaskan Rui Hirokami-Yuna Kato 24-22, 21-18.
Kemudian, gandingan Anna Ching Yik Cheong-Teoh Mei Xing memastikan kemenangan mutlak pasukan negara apabila mencatat kemenangan mudah 21-12, 21-5 ke atas Akechi-Gunji dalam perlawanan terakhir.
“Sebenarnya saya agak gementar pada perlawanan tadi kerana ini adalah kejohanan berpasukan pertama yang saya sertai. Bagaimanapun, kami dapat bermain dengan baik dan fokus pada perlawanan.

“Memang ada tekanan untuk dapatkan mata kemenangan tetapi tumpuan yang diberikan terhadap perlawanan membantu kami untuk menang. Selepas kemenangan Siti dan Pearly-Valeree, ia berjaya membakar semangat kami berdua,” kata Yik Cheong sejurus tamat perlawanan.
Malaysia berpeluang untuk mengulangi pencapaian mara ke separuh akhir pada edisi di Manila, Filipina dua tahun lalu sekiranya mampu melakar kemenangan ke atas India pada aksi terakhir peringkat kumpulan esok.
“Bermain di laman sendiri turut membantu kami menampilkan aksi terbaik. Saya harap kami boleh kekalkan permainan seperti ini apabila turun menentang India esok,” ujar Mei Xing.-KOSMO! ONLINE


Pemandu BMW rempuh tiga kenderaan ditahan, ada masalah mental
15 Februari 2022, 10:52 pm
KUALA LUMPUR – Pemandu kereta jenis BMW yang tular di media sosial angkara merempuh tiga buah kenderaan ‘secara sengaja’ di dua lokasi berasingan akhirnya berjaya ditahan polis, hari ini.
Timbalan Ketua Jabatan Siasatan Dan Penguatkuasaan Trafik (JSPT) Kuala Lumpur, Superintendan Zulkafli Chek Lah berkata, pihaknya terkesan dengan tiga buah video yang tular menerusi laman Facebook Muqri Abdul Jabar hari ini yang memaparkan kereta jenis BMW telah melarikan diri sebaik melanggar tiga kenderaan.
“Siasatan awal mendapati kemalangan itu berlaku kelmarin antara pukul 3.30 hingga 4 petang di Jalan 6/108C, Taman Sungai Besi dan Lebuh Raya Sungai Besi (BESRAYA) melibatkan BMW dan tiga buah kenderaan masing-masing sebuah kereta dan dua motosikal.
“Melalui video tersebut didapati suspek yang bergerak dari arah Kuchai Lama menghala Taman Sungai Besi telah melanggar bahagian belakang kereta jenis Perodua Bezza yang sedang berhenti di lampu isyarat Jalan 6/108C.
“Selepas rempuhan, suspek tidak memberhentikan kenderaannya sehingga di BESRAYA, suspek kemudiannya merempuh bahagian belakang motosikal jenis Kawasaki Vulcan yang sedang bergerak di lorong paling kanan.
“Akibat rempuhan itu, penunggang motosikal telah terjatuh dan hanya mengalami kecederaan ringan,” ujarnya dalam kenyataan sebentar tadi.

Menurutnya, suspek juga tidak memberhentikan kenderaannya selepas perlanggaran kedua dan terus bergerak di BESRAYA sehingga merempuh bahagian belakang motosikal jenis Honda RS150R yang sedang bergerak di lorong tengah.
“Akibat rempuhan berkenaan, penunggang motosikal terjatuh dan mengalami kecederaan ringan pada tangan dan kaki,” ujarnya.
Tegas beliau, suspek yang berumur 37 tahun itu bagaimanapun berjaya ditahan dan telah dibawa ke Balai Polis Salak Selatan Baru untuk tindakan lanjut.
“Siasatan mendapati suspek merupakan seorang pesakit mental dan kini telah ditahan di Wad Psikiatri Pusat Perubatan Universiti Malaya (PPUM),” ujarnya.
Katanya, kes diklasifikasikan di bawah Seksyen 43 Akta Pengangkutan Jalan (APJ) 1987. – KOSMO! ONLINE


PRN Johor: Warisan sah bertanding
Oleh KHAIRUL MOHD. ALI

15 Februari 2022, 10:46 pm
JOHOR BAHRU – Presiden Parti Warisan Sabah (Warisan), Datuk Seri Mohd. Shafie Apdal mengesahkan parti itu bakal bertanding dalam Pilihan Raya Negeri (PRN) Johor yang dijadualkan pada 12 Mac ini.
Selain itu, Mohd. Shafie turut mengumumkan bekas Timbalan Ketua UMNO Bahagian Tanjung Piai, Suhaimi Salleh sebagai Pengerusi Warisan Negeri Johor.
Beliau mengesahkan perkara itu ketika berucap pada Majlis Pelancaran Parti Warisan Johor dan Majlis Sambutan Tahun Baharu Cina yang diadakan di Taman Sutera, di sini malam ini.
Mohd. Shafie berkata, tidak ada salahnya jika kerajaan yang baharu datangnya daripada sebuah parti yang diasaskan di Sabah.
“Sudah tiba masanya kita tidak lagi main kad perkauman dan agama dalam politik, negara ini bukan milik satu kaum sahaja tetapi sebaliknya semua kaum.
“Jika pemimpin UMNO boleh datang dari Bagan Datoh, pemimpin PKR boleh datang dari Permatang Pauh, jadi apa salahnya jika kerajaan Warisan datang dari Sabah,” soalnya.

Turut hadir dalam majlis tersebut, Naib Presidennya, Datuk Junz Wong serta Koordinator Johor, Datuk Sunther Subramaniam dan Wong Siew Poh.-KOSMO! ONLINE


Dulu ratu cantik, sekarang pemandu treler
Oleh KOSMO!

15 Februari 2022, 9:00 pm
LONDON – Seorang model dan bekas ratu cantik nekad menukar haluan kerjaya apabila menyertai latihan sebagai pemandu kenderaan barangan berat (HGV), lapor akhbar Metro News UK, kelmarin.
Milly Everatt, 22, ialah Miss Lincolnshire dan seorang finalis dalam pertandingan ratu cantik, Miss England.
Gadis itu mendapat inspirasi untuk belajar memandu kenderaan seberat 44 tan itu selepas kombinasi  wabak Covid-19 dan Brexit menyebabkan Britain berdepan  kekurangan pemandu HGV, tambahan pula, pekerjaan tersebut menawarkan gaji lumayan £50,000 (RM283,370).
“Saya fikir kita berada di zaman moden dan tiada apa yang boleh menghalang gadis seperti saya terlibat dalam dunia yang didominasi lelaki.
“Saya mahu membuktikan bukan hanya lelaki berusia 40-an yang mampu melakukan kerja ini dan jika ia memberi inspirasi kepada wanita lain untuk melakukan perkara yang sama,” kata Everatt.
Meskipun berjaya di pentas peragaan, mendapatkan lesen HGV sentiasa berada dalam senarai perkara yang perlu dilakukan oleh Milly.

“Saya sepatutnya melakukannya pada usia 18 tahun tetapi penularan wabak Covid-19 berlaku jadi saya menangguhkannya.
“Kekurangan pemandu HGV pada tahun lepas benar-benar mendorong saya untuk mendapatkannya semula,” jelasnya. – Agensi


4 suspek kutip wang perlindungan ditahan
Oleh MUHD AFIQ AL-HAFIZ MAT YUSOF

15 Februari 2022, 10:20 pm
AMPANG – Tindakan empat lelaki meminta wang perlindungan di sebuah restoran sekitar Taman Melawati mengundang padah selepas kesemua mereka ditahan di restoran berkenaan semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, keempat-empat suspek merupakan warga tempatan berusia dalam lingkungan 27 hingga 44 tahun.
“Siasatan awal mendapati, kesemua suspek telah meminta wang perlindungan bulanan dengan bayaran seikhlas hati dan ini merupakan kali pertama mereka berbuat demikian.
“Tindakan suspek telah mendatangkan ketakutan terhadap pemilik premis sebelum sepasukan polis dari Bahagian Siasatan Jenayah Ibu pejabat Polis Daerah Ampang Jaya tiba untuk menahan mereka,” katanya dalam kenyataan di sini hari ini.
Mengulas lanjut, polis turut merampas beberapa barangan seperti telefon bimbit (3), sebuah kereta dan satu sampul surat yang mengandungi wang tunai.
“Hasil semakan mendapati, salah seorang suspek mempunyai dua rekod jenayah lampau sementara ujian saringan air kencing mendapati kesemua suspek negatif dadah.

“Kesemua suspek telah ditahan reman untuk siasatan lanjut dan kes disiasat mengikut Seksyen 384 Kanun Keseksaan kerana melakukan pemerasan,” jelasnya. – KOSMO! ONLINE


Bukan roket Elon Musk tetapi roket lama China bakal rempuh Bulan
Oleh KOSMO!

15 Februari 2022, 8:30 pm
WASHINGTON – Sebuah roket yang dijangka merempuh Bulan pada bulan hadapan telah dikenal pasti sebagai roket dari China yang dilancarkan pada 2014, lapor akhbar Metro News UK  kelmarin.
Roket tersebut pada mulanya dikatakan milik Elon Musk daripada syarikat aeroangkasa Space X.
Pada bulan lalu, seorang ahli astronomi amatur, Bill Gray, mengatakan kemungkinan roket milik SpaceX,  Falcon 9 daripada pelancaran 2015 akan bertembung dengan Bulan pada 4 Mac ini.
Namun begitu, Gray kini mengubah kenyataannya dan percaya objek itu bukanlah serpihan SpaceX Falcon 9, sebaliknya roket lama milik China.
Objek itu mula dikesan oleh Catalina Sky Survey iaitu  sebuah program yang menggunakan teleskop berhampiran Tucson, Arizona untuk mengimbas langit bagi mencari asteroid yang berpotensi menimbulkan ancaman kepada Bumi.
Tidak seperti asteroid biasa, ahli-ahli astronomi menyedari bahawa objek tersebut  tidak mengorbit Matahari sebaliknya mengelilingi  Bumi, menunjukkan bahawa ia adalah sampah angkasa lepas buatan manusia.

“Saya mempunyai bukti keadaan yang cukup baik untuk pengenalpastian tetapi tidak ada yang konklusif,’ tulis Gray dalam catatan blog baharunya. – Agensi


Penutup tiub 125zr RM1,500
Oleh KOSMO!

15 Februari 2022, 10:28 pm
PETALING JAYA – Harga motosikal Yamaha 125zr keluaran khas Movistar yang mencecah harga RM95,000 sebuah nampaknya tidak se’gila’ barang ini.
Dengan hanya dibuat menggunakan plastik dan saiznya sekecil kacang kuda, harga yang ditawarkan oleh peniaga ini teramat ‘Yahudi’.
Penutup tiub tayar plastik ‘ori motor’ (OM) yang digembar-gemburkan sebagai barang payah nak dapat ditawarkan pada harga RM1,500 sepasang.
Ayat “barang demo duit kawe” yang digunapakai oleh rata-rata penjual dari Kelantan nampaknya semakin menjadi barah dalan jualan alat ganti motosikal.
“Kalau ada juga orang beli bagi aku dia tu dah tak betul. Apa benda barang ni sampai seribu. Akal ada ke?
“Kalau saja nak buat content pun bagi aku tak patut, dengan sendiri orang luar akan cop penjual-penjual dari negeri tu teruk,” jelas Amsyar Izuan.

“Harap-harapnya bukan benda betul lah penjual ni. Walau OM sekalipun harga tu memang tak masuk akal.
“Harap pembeli dan penjual beragak-agak lah sikit. Teruk sangat sah sekarang ni,” jelas Imam Malik. – KOSMO ONLINE!


Trembini pulau ghaib hanya didiami kaum wanita di Jawa
Oleh KOSMO!

15 Februari 2022, 7:30 pm
JAKARTA – Sebuah pulau ghaib dikenali sebagai Pulau Trembini didakwa wujud di  Jawa Timur dan dipercayai hanya didiami oleh kaum wanita, lapor laman berita Solopos semalam.
Meskipun kewujudan pulau itu masih menjadi misteri,  namun nelayan tempatan  percaya bahawa ia berada di  Laut Selatan di antara Kabupaten Jember dan Kabupaten Malang.
Lokasi Trembini terbentuk daripada mendapan sampah namun penduduk percaya ada pulau ghaib yang terbentuk di atasnya.
Menurut kepercayaan masyarakat setempat, Pulau Trembini hanya didiami kaum wanita dan tiada lelaki dibenarkan masuk. Malah sesiapa yang mendarat di pulau itu tidak akan boleh kembali ke dunia sebenar atau kembali sebagai mayat sahaja.
Sekiranya pantang larang itu dilanggar, lelaki itu akan meninggal dunia atau tidak akan kembali ke dunia asalnya.
Sehingga kini, orang-orang tua Jember masih bercerita mengenai Pulau Trembini kepada anak cucu mereka dan memberi amaran agar tidak tersilap mendarat di pulau ghaib tersebut. – Agensi


Jual kereta jiran RM800, percuma pam racun
Oleh KOSMO!

15 Februari 2022, 8:26 pm
PETALING JAYA – Hidup berjiran memerlukan kesefahaman dan kesepakatan yang kuat bagi menjamin hubungan baik terus kekal.
Sikap pentingkan diri sendiri perlu dihindar kerana boleh menimbulkan pergaduhan yang asalnya kecil sehingga boleh menjadi besar.
Terkini di media sosial, seorang wanita memuat naik video suaminya yang bengang dengan tindakan jiran yang selalu meletakkan kereta di hadapan rumahnya.
Mungkin sudah banyak kali ditegur namun masih buat perkara sama, suami wanita tersebut terus meletakkan iklan menjual kereta jirannya itu.
Dengan meletakkan botol di atas kereta jenis Hyundai Matrix itu, lelaki tersebut turut menulis satu nota ‘untuk dijual RM800, percuma pam racun’.
Rata-rata orang ramai turut bersetuju dengan cara yang dilakukan oleh lelaki tersebut supaya jirannya sedar akan kesalahan yang dilakukannya.

“Elok letak nota lagi besar dan terang sebab tak reti sangat. Dah kawasan orang sepatutnya dah boleh fikir.
“Biar ada akta mana-mana jiran yang letak kereta merata tarik je dengan lori penunda, biar ada akal sikit,” jelas Jo Abraham.
“Mungkin dah banyak kali tegur pun tak berubah ni, baguslah buat macam tu. Susah orang tak faham hidup berjiran ni,” kata Hafiz Hasbullah. – KOSMO! ONLINE


‘Apa dosanya dilahirkan OKU pekak’
Oleh ALWANI ZAFIRAH

15 Februari 2022, 7:42 pm
PETALING JAYA – Sudah menjadi tanggungjawab pengurusan untuk mencari pekerja terbaik bagi sesuatu jawatan yang diperlukan mengikut kelayakan serta memenuhi keperluan syarikat atau kedai.
Namun, tidak sewajarnya golongan orang kelainan upaya (OKU) dipinggirkan daripada mendapatkan sesuatu pekerjaan sedangkan mereka juga mampu memberikan hasil kerja yang terbaik.
Terbaharu, tular di laman Twitter apabila seorang pengguna berkongsi tangkap layar perbualan WhatsApp diantara dia dan seorang pekerja kedai kopi sehingga menimbul kemarahan orang ramai.
Menerusi perbualan tersebut, dapat dilihat lelaki itu ingin memohon kerja secara sambilan di kedai berkenaan selepas terbaca iklan yang dimuat naik di media sosial.
“Hai, boleh saya bekerja secara sambilan.
“Saya OKU pekak, boleh terima ke?,” katanya.

Namun, permintaannya ditolak setelah dia memaklumkan keadaan dirinya yang mempunyai masalah pendengaran dan pekerja tersebut sempat memberitahu bahawa permohonan pengambilan telah ditutup.
“Maaf ya, pengambilan dah ditutup,” kata pekerja tersebut.
Menurut lelaki tersebut, walaupun dia mempunyai pengalaman hampir tiga tahun sebagai barista, permohonannya masih tidak dilayan.
“Awak diskriminasi orang OKU, bila saya cakap saya OKU, terus awak senyap sahaja.
“Apa dosa dilahirkan OKU pekak,” luahnya.
Menjengah ke ruangan komen, rata-rata orang ramai mengecam tindakan pekerja tersebut.
“Ramai orang OKU yang lebih berbakat daripada orang yang normal, mereka lebih rajin dan bersungguh-sungguh untuk bekerja, apa salahnya mengambil mereka sebagai pekerja,” ciap seorang pengguna.
“Apa jenis majikan macam ini, asal dia OKU, kau pandang rendah, memang tak patut,” ciap @Azrol99salute.
Menerusi ciapan terbarunya, dia memaklumkan pekerja tersebut telah memohon maaf kepadanya berhubung perkara yang berlaku.
“Pertama sekali, saya nak minta maaf apa yang dah berlaku sebelum ini.
“Saya tiada niat nak lukakan hati awak, saya akan perbaiki diri selepas ini,” ujar pekerja itu lagi.
Dalam pada itu, di ruangan komen ciapan tersebut, pihak pengurusan kedai kopi itu turut membuat permohonan maaf secara terbuka.
“Kami dengan ikhlas memohon maaf atas cara komunikasi yang kurang baik yang telah menyebabkan salam faham yang tidak diingini ini.
“Kami mengambil serius perkara ini kerana kami tidak bertolak ansur dengan sebarang bentuk diskriminasi dalam proses pengambilan pekerja kami,” tulisnya. – KOSMO! ONLINE


‘Gelupuh mencelanak lari’ – Diva AA pula selar Iqbal
Oleh MOHD. HAIKAL ISA

15 Februari 2022, 6:57 pm
PETALING JAYA – Pengacara bermulut lancang, Azwan Ali atau nama sebenarnya, Mohamed Azwan Ali tampil memberikan pandangan ‘bernasnya’ tentang kemelut sensasi melibatkan usahawan kosmetik, Iqbal Zulkefli.
Azwan, 56, mempersoalkan relevansi tindakan peserta pertama disingkirkan dari pentas Big Stage 2022 itu enggan yang ditemu bual wartawan usai tamai konsert minggu kedua hujung minggu lalu.
“Gelupuh mencelanak lari? Yeke tak sihat atau kau takut kena kecam ‘direct’ oleh pihak media.
“Malulah weh. Sudah-sudahlah drama bodoh kau itu. Pergi berambus,” ciap Azwan yang mesra disapa dengan gelaran Diva AA itu menerusi Twitter.
Ahad lalu, Iqbal atau lengkapnya, Ahmad Iqbal Zulkefli, 28, mencipta kontroversi tersendiri apabila menjadi peserta pertama yang meninggalkan pentas program realiti terbitan Astro berkenaan dengan penuh drama.
Tidak cukup hanya tersingkir dan disifatkan ramai termasuk pihak juri yang mengatakan dirinya tidak layak bertanding, Iqbal turut memungut antara terendah dalam sejarah penganjuran Big Stage apabila juri tetap, Ajai hanya memberikan markah serendah empat peratus.

Bagaimanapun, penglibatan Iqbal yang sebelum ini pernah digosipkan bercinta dengan mogul kosmetik, Datuk Seri Diva mendapat reaksi pelbagai daripada netizen.
Ada yang menyifatkan Astro sebagai stesen televisyen tidak bertanggungjawab kerana mengambil pendekatan memanipulasi ‘populariti’ Iqbal namun membelakangkan perihal masa depan industri seni muzik tanah air. Tiidak kurang dengan itu, ada yang bersimpati dengan nasib yang menimpa usahawan berkenaan.
Ramai dalam kalangan netizen berpendapat, biarpun Iqbal tidak mempunyai bakat nyanyian, dia tidak sepatutnya diperlakukan sedemikian sehingga menjatuhkan maruahnya hanya demi rating stesen televsiyen berbayar tersebut. – KOSMO! ONLINE


Khemah kenduri kahwin halang pintu rumah jiran
Oleh Kosmo

15 Februari 2022, 8:00 pm
JAKARTA – Seorang wanita di  wilayah Jakarta Timur berkongsi sebuah video di laman TikTok memaparkan majlis perkahwinan jirannya yang diadakan secara besar-besaran sehingga menghalang laluan dan pintu rumahnya, lapor portal Wolipop semalam.
Berdasarkan video tersebut, Dessy Fitria Nurlailah yang ketika itu baru pulang dari tempat kerja, terpaksa berjalan melalui khemah majlis perkahwinan itu dengan pelbagai peralatan menghalang laluannya.
Dia perlu melalui susunan kerusi yang dipenuhi oleh tetamu undangan, tempat meletak sistem bunyi dan pembesar suara, kipas angin besar dan perhiasan khemah sebelum tiba di satu kawasan yang ditutup dengan kain berwarna kuning.
Wanita itu kemudiannya menyelak kain tersebut untuk membuka pintu rumahnya sebelum masuk ke dalam kediaman itu.
“Jiran saya itu orang Jawa, jadi mereka mengadakan beberapa acara dalam majlis perkahwinan itu selama beberapa hari. Khemah juga telah dipasang dua atau tiga hari sebelum majlis bermula,” kata Dessy.
Tambah wanita itu, dia memuat naik video tersebut bukan kerana berang dengan situasi itu, namun semata-mata kerana berasakan ia sesuatu yang lucu.

Video tersebut menjadi tular dengan ramai netizen memberikan pelbagai komen.
“Pesanan untuk semua orang. Kalau tidak mempunyai wang untuk berkahwin, jangan paksa diri apatah lagi sehingga menyusahkan orang lain,” kata seorang pengguna.
“Saya juga pernah alami keadaan ini bahkan sehingga terpaksa masuk ke rumah orang lain terlebih dahulu,” kata seorang lagi. – AGENSI


Malaysia, Brunei setuju pergerakan rentas sempadan
Oleh MOHD RIDZAUDDIN ROSLAN

15 Februari 2022, 7:46 pm
PETALING JAYA – Pergerakan rentas sempadan antara Malaysia dan Brunei akan dilaksanakan kelak selepas kedua-dua negara bersetuju mewujudkan Vaccinated Travel Lane (VTL).
Perdana Menteri, Datuk Seri Ismail Sabri Yaakob berkata, persetujuan itu diperoleh menerusi perbincangan bersama Sultan Brunei, Sultan Hassanal Bolkiah.
“Alhamdullilah, lawatan rasmi pertama saya selama dua hari ke Brunei Darussalam telah berlangsung dengan baik dan sempurna. Banyak perkara dibincangkan dengan Tuanku Baginda Seri Sultan Hassanal Bolkiah.
“Antara perkara dipersetujui termasuk mengenai VTL bagi pergerakan rentas sempadan antara Malaysia dan Brunei Darussalam dengan pelaksanaan empat penerbangan seminggu antara Kuala Lumpur dan Bandar Seri Begawan,” katanya menerusi hantaran Facebook tadi.
Bagi mencapai hasrat itu, katanya, kementerian berkaitan akan meneliti prosedur operasi standard (SOP) pelaksanaan insiatif VTL itu.
“VTL bagi pergerakan rentas sempadan darat juga dalam pertimbangan kedua-dua pihak.

“Brunei juga bersetuju mengiktiraf MySejahtera dan BruHealth bagi memudahkan integrasi sistem dan penggunaan oleh rakyat kedua-dua buah negara,” ujarnya.
Dalam pada itu, Ismail Sabri menjelaskan, kerajaan turut menjemput Brunei untuk sama-sama terlibat dalam penghasilan vaksin Covid-19.
“Buat permulaan, Institut Penyelidikan Klinikal (ICR) bersedia bekerjasama dengan pakar-pakar dari Universiti Brunei Darussalam dalam penyelidikan Antibody Response to COVID19 Vaccines.
“Kami juga berbincang mengenai Lebuh Raya Trans-Borneo Malaysia-Brunei termasuk menaik taraf dan membina semula laluan jajaran dari persimpangan Kuala Baram di Miri ke CIQ Sungai Tujoh di Kuala Belit, Brunei,” ujarnya.
Pembinaan lebuh raya sepanjang 5 kilometer itu dijangka bermula pada 2023.
Dalam perkembangan sama, pembinaan jalan baharu dan naik taraf jalan sedia ada sepanjang 74 kilometer melalui Limbang dan Lawas sedang dalam proses rekabentuk serta mengambil balik tanah dan dijangka siap dalam masa 48 bulan.
Antara isu lain dibincangkan termasuklah isu serantau seperti situasi di Myanmar dan di Laut China Selatan. -KOSMO! ONLINE


Punca kematian dua beradik makan sisa makanan belum pasti
Oleh NUR AMALINA AZMAN

15 Februari 2022, 8:19 pm
LANGKAWI – Punca kematian sebenar dua beradik warga Myanmar yang maut dipercayai selepas memakan makan sisa makanan dari tong sampah di Kampung Baru Sungai Tepa, Bukit Malut di sini kelmarin masih belum dapat dipastikan.
Ketua Polis Daerah Langkawi, Asisten Komisioner Shariman Ashari berkata, mayat mangsa, Ngei Jamaludin, 2, dan abangnya, Nizambudin, 4, selesai menjalani proses bedah siasat di Jabatan Forensik Hospital Sultanah Bahiyah di Alor Setar hari ini.
“Punca kematian sebenar masih belum dapat dipastikan dan perlu menunggu analisis lanjut.
“Pihak polis akan merujuk sebarang hasil analisis kepada Jabatan Kimia di Pulau Pinang,” katanya di sini hari ini.
Menurut Shariman, siasatan terhadap bapa kepada dua kanak-kanak terbabit masih berjalan.
Suspek berusia 36 tahun ditahan pada pukul 12.05 tengah malam semalam dan direman selama 14 hari bagi membantu siasatan.

Tambahnya, pihaknya terpaksa menggunakan jurubahasa kerana suspek yang berasal dari Myanmar tidak fasih berbahasa Melayu.- KOSMO! ONLINE


Gagal seludup 510kg minyak masak, 100kg tepung ke Thailand
Oleh YATIMIN ABDULLAH

15 Februari 2022, 8:13 pm
TUMPAT – Seorang penyeludup nekad melarikan diri selepas kereta yang sarat dengan muatan sebanyak 510 kilogram (kg) minyak masak paket bersubsidi dipandunya ditahan anggota penguat kuasa di Jalan Chabang Empat Tok Mek Ngah di sini hari ini.
Kereta jenis Proton Iswara Aeroback itu ditahan kira-kira 12.30 tengah hari selepas membawa muatan minyak masak dan 100kg tepung gandum yang dipercayai akan diseludup ke negara jiran.
Ketua Pegawai Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) Kelantan, Azanizam Afendi Juri berkata, sebaik menerima maklumat, pihaknya dengan kerjasama Unit Peronda Ibu Pejabat Polis Daerah Tumpat mengesan kereta dipandu suspek dalam keadaan mencurigakan dari Bachok menghala ke Tumpat.
Menurutnya, kereta itu berjaya ditahan berhampiran Jalan Chabang Empat Tok Mek Ngah, namun pemandunya sempat melarikan diri ke dalam semak berhampiran kawasan tersebut.
“Pemeriksaan lanjut di dalam but kereta itu telah menjumpai minyak masak dan tepung gandum bernilai RM 6,410 yang dipercayai akan diseludup ke Thailand.
“KPDNHEP Kelantan tidak akan berkompromi dengan individu yang menjalankan aktiviti yang tidak bermoral ini dan tindakan tegas akan diambil terhadap mereka yang terlibat,” katanya.- KOSMO! ONLINE


Amirul sempat kemas rumah sebelum lemas
Oleh ISKANDAR SHAH MOHAMED

15 Februari 2022, 7:57 pm
SABAK BERNAM – Salah seorang daripada dua mangsa lemas Air Terjun Batu Berangkai, Kampar, Perak, dikatakan sempat mengemas rumah keluarganya di Kampung Parit Baru di sini, semalam.
Kelakuan pelik Allahyarham Muhammad Amirul Hafidz Ma’asor, 20, itu disedari ahli keluarganya yang dianggap menjadi petanda awal pemergiannya dalam tragedi tersebut.
Kakak mangsa, Siti Suzelawati, 38, berkata, Allahyarham dilihat bertungkus-lumus mengemas rumah berkenaan seolah-olah mahu menyambut kehadiran ‘tetamu’.
Katanya, arwah adiknya itu kebiasaannya tidak mengambil peduli sekiranya diminta melakukan demikian sebelum ini.
“Namun, semalam kelakuannya dilihat agak pelik seperti ada tetamu yang ingin datang ke rumah kami.
“Kami tidak menyangka rupa-rupanya  akan menyambut kepulangan jenazah arwah adik buat kali terakhir,” katanya ketika ditemui di kediaman ibunya itu, petang tadi.

Jelas Siti Suzelawati, Allahyarham turut sempat memohon maaf kepada ibunya, Normah Sharif, 59, sebelum kejadian itu.
“Arwah sempat memeluk dan menciumnya sambil meminta ibu mengampunkan segala dosanya sebelum bertolak ke Perak,” katanya.
Sementara itu, Zaleha Basar, 63, yang merupakan nenek kepada Allahyarham Muhammad Fikri memaklumkan kali terakhir bertemu cucunya ketika datang rumahnya di Kampung Teluk Rhu di sini.
Ujarnya, Muhammad Fikri dan Muhammad Amirul Hafidz pernah bersekolah sama di Sekolah Agama Menengah (SAM) Parit Baru dan menyambung pengajian ke tingkatan enam di Sekolah Agama Menengah Tinggi Sultan Salahuddin Abdul Aziz Shah.
“Pada waktu itu, dia (Muhammad Fikri) sempat mencium tangan saya dan meminta izin untuk pergi ke Kampar.
“Sebelum berpisah, arwah memberitahu ‘pergi dulu nek’ dan saya tidak sangka dia akan pergi buat selamanya,” jelasnya. -KOSMO! ONLINE


Batu ‘tergantung’ gamit pelancong Instagram
Oleh Kosmo

15 Februari 2022, 7:00 pm
ROGALAND, NORWAY – Sebuah kawasan pergunungan di Norway menjadi tarikan pelancong dari seluruh dunia yang berkunjung semata-mata untuk bergambar di atas bongkah batu besar yang terhimpit di antara dua jurang, lapor laman berita Oddity Central semalam.
Dinamakan Kjeragbolten, bongkah itu popular dalam kalangan pengembara yang sukakan cabaran. Ia adalah seketul batu gergasi yang keadaannya seolah-seolah tergantung di udara pada ketinggian 984 meter.
Batu itu terletak di atas Gunung Kjerag di Lysefjord. Kjeragbolten mudah didaki  oleh pengunjung walaupun  tanpa sebarang peralatan khas.
Kehadiran bongkah batu itu menjadikan Kjerag  lokasi panas untuk pelancong dan  pengembara dari seluruh dunia. Ramai antara mereka tidak gentar akan cabaran untuk memanjat bongkah batu tersebut demi sekeping gambar yang luar biasa untuk dikongsi di laman Instagram.
Walaupun Kjeragbolten dilaporkan lebih lebar daripada yang kelihatan dalam gambar, nyawa orang yang memanjatnya boleh melayang  sekiranya tersilap langkah.
Namun,  tiada sesiapa pernah direkodkan terjatuh dari batu tersebut setakat ini. – AGENSI


Istana enggan ulas status Covid-19 Ratu Elizabeth
Oleh KOSMO!

15 Februari 2022, 6:00 pm
LONDON – Istana Buckingham menolak untuk memberi sebarang kenyataan mengenai status kesihatan Ratu Elizabeth II selepas menantunya, Duchess of Cornwall disahkan positif Covid-19, lapor akbar Daily Mail, kelmarin.
Sumber diraja berkata Camilla, 74, telah menerima vaksinasi lengkap termasuk dos penggalak dan berkemungkinan mendapat jangkitan daripada suaminya, Putera Charles yang mula dikuarantin sejak Khamis lalu.
Camilla dan Putera Charles, 73, kini menjalani prosedur kuarantin tetapi pegawai Istana Buckingham menolak memberikan ulasan tentang keadaan kesihatan Ratu Elizabeth.
Pegawai diraja mengesahkan minggu lalu bahawa Ratu Elizabeth tidak mempunyai simptom tetapi enggan mengesahkan sama ada baginda diuji positif atau negatif.
Ini merupakan kali pertama Camilla dijangkiti virus itu tetapi merupakan kali kedua buat Putera Charles.
Berita ini diterima ketika doktor-doktor  sedang memantau kesihatan Ratu Elizabeth selepas Putera Charles disahkan positif Covid-19 kurang 48 jam selepas berjumpa bondanya pada minggu lalu.

Pihak Istana enggan menyatakan sama ada Ratu Elizabeth telah menjalani ujian calitan, adakah baginda mendapat jangkitan virus dan apakah keputusan ujian dengan alasan ia berkaitan dengan hak untuk privasi perubatan. – Agensi


‘Beli Kancil percuma kambing’
Oleh KOSMO!

15 Februari 2022, 5:24 pm
PETALING JAYA – Tindakan ‘marketing’ bijak seorang peniaga dengan menawarkan seekor kambing percuma kepada pembeli Perodua Kancil miliknya mengundang geli hati orang ramai.
Satu hantaran di Facebook Pasir Puteh Kini, seorang penjual kereta Perodua Kancil dengan harga RM3, 600 telah menawarkan seekor kambing sebagai hadiah percuma kepada pembeli.
Cara ‘marketing’ tersebut jarang dilakukan, namun ramai yang telah berminat dengan tawaran yang dinyatakan oleh penjual itu.
Rata-rata orang ramai memuji cara yang dilakukan penjual itu dan menyifatkan cara tersebut bijak bagi me’laku’kan kereta jualannya itu.
“Nak jual kereta sahaja takut tak laku, dia baginya seekor kambing. Bagi aku dah murah tu kambing pun dah berapa sekarang ni.
“Bijak juga dia ni, belajar marketing dekat mana la gamaknya. Hebat anak Melayu,” jelas Fikri Nazim.

“Geli hati aku dengan cara dia ni jual kereta, tapi memang menarik perhatian kita la cara dia ni.
“Dah beli kereta tu alang-alang dapat kambing boleh la buat kenduri doa selamat kan,” kata Mat Izami TM. – KOSMO! ONLINE


Lima sekawan termasuk pengasuh kanak-kanak dicekup jual ketum
Oleh MOHD YUNUS YAKKUB

15 Februari 2022, 6:18 pm
SHAH ALAM – Kegiatan lima sekawan termasuk pengasuh kanak-kanak menjual air ketum di sebuah rumah teres di Seksyen 24 di sini sejak setahun lalu tumpas selepas diserbu polis, semalam.
Serbuan kira-kira pukul 4.30 petang itu menahan kesemua suspek lelaki berusia 26 hingga 48 tahun selain merampas 276 botol berisi air ketum dianggarkan bernilai RM4,140.
Ketua Polis Daerah Shah Alam, Asisten Komisioner Baharudin Mat Taib berkata, berdasarkan siasatan awal mendapati sebotol air ketum dijual pada harga RM20 kepada pelanggan di sekitar daerah ini dengan bekalan ketum diperolehi dari negeri di utara Semenanjung.
Difahamkan mereka mengambil air ketum tersebut dari pembekal dan mengambil untung atas angin bagi penjualannya.
“Hasil siasatan awal mendapati bekalan air ketum itu boleh dijual sehingga 400 botol sebulan. Rumah teres itu pula disewa pada kadar RM1,000 sebulan untuk dijadikan tempat melepak dan menjalankan aktiviti pengedaran ketum.
“Kesemua suspek mengenali satu sama lain dengan kegiatan ini didalangi seorang penganggur. Selain itu, terdapat juga suspek bekerja sebagai penghantar makanan, pengasuh kanak-kanak, penjaga parkir dan kelasi kapal dengan tiga daripada suspek telah berkahwin,” katanya dalam kenyataan di sini hari ini.

Kata beliau, semasa serbuan didapati kesemua botol berisi air ketum yang keseluruhanya dianggarkan seberat 414 liter itu diletakkan di tiga buah tong plastik dan dua kotak gabus di ruang dapur rumah teres itu.
Baharudin menambah, air ketum boleh dibekalkan kepada 276 pengguna jika berada di pasaran.
“Ujian saringan awal air kencing terhadap kesemua suspek didapati negatif dan salah seorang daripada mereka mempunyai dua rekod lampau dibawah Akta Dadah Berbahaya (Langkah- langkah Pencegahan Khas 1985).
“Mereka kini direman selama tiga hari sehingga Khamis ini dan kes disiasat mengikut Seksyen 30(3) Akta Racun 1952,” katanya. -KOSMO! ONLINE


Lelaki OKU ditemui rentung dalam bilik tidur
15 Februari 2022, 4:52 pm
KUALA LUMPUR – Seorang lelaki orang kelainan upaya (OKU) ditemui rentung selepas bilik tidurnya terbakar di sebuah rumah di Lorong Changkat Damai, Kampung Changkat Damai, dekat sini hari ini.
Pengarah Bomba dan Penyelamat Selangor, Norazam Khamis berkata, pihaknya menerima panggilan kejadian daripada orang awam pada pukul 10.01 pagi.
“Seramai 14 anggota dan pegawai dari Balai Bomba dan Penyelamat (BBP) Gombak Selatan dan Selayang dikejarkan ke lokasi.
“Sebaik tiba di tempat kejadian didapati berlaku kebakaran pada sebuah bilik tidur di rumah berkenaan dan seorang lelaki ditemui rentung,” ujarnya dalam kenyataan sebentar tadi.
Menurut beliau, mangsa yang rentung itu dikenali Mohammad Fairus Mohd. Ambol berusia 44 tahun dan mangsa merupakan seorang OKU (mental).
“Kita dimaklumkan ketika kejadian, ibu dan dua adik mangsa turut berada di rumah berkenaan.

“Siasatan lanjut masih dijalankan bagi mengenal pasti sama ada wujud perbuatan khianat atau mangsa ada membuat pembakaran dalam bilik berkenaan,” ujarnya.
Katanya, mayat mangsa diserahkan kepada pihak polis untuk tindakan lanjut. – KOSMO! ONLINE


Warga emas sasaran ‘scammer’ untuk jadi keldai akaun
Oleh ROSLIZA MOHAMED

15 Februari 2022, 5:59 pm
TUMPAT – Sebanyak 10 kes melibatkan mangsa keldai akaun untuk kegiatan yang dijalankan sindiket penipuan atau ‘scammer’ dilaporkan di Kelantan dalam tempoh dua bulan pada tahun ini.
Ketua Polis Kelantan Datuk Shafien Mamat berkata, kebanyakan kes yang dilaporkan, mangsa yang terdiri daripada warga emas dilihat paling ramai menjadi mangsa sindiket itu.
Menurutnya, sindiket itu akan datang ke rumah untuk mendekati mangsa dengan pelbagai cara termasuk menyamar sebagai pegawai Jabatan Kebajikan Masyarakat (JKM).
“Siasatan mendapati, mereka akan datang ke rumah mangsa ketika ahli keluarga warga emas tiada di rumah. Mereka juga datang ke rumah mangsa tanpa mengira waktu.
“Sindiket ini akan meminta kad bank mangsa untuk memudahkan urusan memasukkan bantuan JKM kepada mereka. Sebaliknya, mereka menggunakan akaun bank mangsa untuk dijadikan sebagai akaun sementara dalam kegiatan penipuan yang dijalankan sindiket berkenaan,” katanya pada sidang akhbar selepas Seminar Keselamatan Datuk Ketua Polis Kelantan Bersama Penggawa dan Penghulu Daerah Tumpat di Dewan Bunga Raya, Pantai Sri Tujuh di sini hari ini.
Mengulas lanjut Shafien berkata, beliau mengakui bahawa kes melibatkan keldai akaun telah lama berlaku dan tindakan segera akan dijalankan bagi membanteras jenayah tersebut.

Tambahnya, beliau berharap warga emas tidak mudah terpedaya atau terpengaruh apabila didatangi individu tidak dikenali sekiranya mengaku sebagai penjawat awam. – KOSMO! ONLINE


Zii Jia pilih Indra Widjaja sebagai jurulatih
Oleh MUHAMMAD HELMEE RAMLI

15 Februari 2022, 6:52 pm
PERSEORANGAN lelaki No.1 negara, Lee Zii Jia sah melantik pengendali skuad perseorangan wanita kebangsaan, Indra Widjaja sebagai jurulatih bagi meneruskan karier profesionalnya.
Perkara itu dikongsikan Timbalan Menteri Belia dan Sukan, Datuk Seri Ti Lian Ker selepas Pesuruhjaya Sukan (PJS), Ibrahim Mohd. Yusof meluluskan penubuhan Kelab Badminton Lee Zii Jia.0
“Ini akan membantu melayakkan Zii Jia mengambil-alih jurulatih Indra Widjaja yang akan menamatkan kontraknya dengan BAM (Persatuan Badminton Malaysia) pada 31 Mac depan.
“BAM bersedia menyerahkan jurulatih dari Indonesia ini untuk terus membantu Zii Jia dalam karier sukannya.
“Pejabat saya telah membantu Zii Jia untuk melicinkan proses pendaftaran, permit kerja dan keperluan imigresen. Akhir kata, saya mengucapkan selamat maju jaya kepada Zii Jia dan Kelab Badminton Lee Zii Jia yang baru ditubuhkan,” katanya menerusi status yang dimuat naik di laman Facebook sebentar tadi.
Indra yang masih menggalas tugas sebagai jurulatih perseorangan wanita kebangsaan ketika ini pernah memikul tugas selaku jurulatih perseorangan lelaki ketika menyertai BAM pada 2015.

Sebagai rekod, Zii Jia yang juga pemain No.7 dunia membuat keputusan untuk meninggalkan BAM dan meneruskan kariernya sebagai pemain profesional.
Terdahulu, dia juga menjelaskan akan membentuk pasukan kejurulatihan serta sokongan bagi membantu perjalanan kariernya. – KOSMO! ONLINE


Tidak tahan cemburu, rumah jiran dibakar suami
Oleh Kosmo

15 Februari 2022, 5:13 pm
JAKARTA – Gara-gara cemburu, seorang lelaki di wilayah Sumatera Utara bertindak nekad membakar rumah jirannya kerana  disyaki mempunyai hubungan sulit dengan isterinya, lapor laman berita Suara.com semalam.
Suspek yang dikenali sebagai NS, 39, membakar rumah mangsa, Gong Martua Pulungan, 37,  yang tinggal di hadapan rumahnya.
Menurut Ketua Polis Barumun, Asisten Komisioner Polis Miptahuddin, suspek pada awalnya pergi ke rumah mangsa untuk mencarinya, namun gagal menemui lelaki itu.
Akibat tidak dapat menahan marah, dia menyiram minyak petrol ke atas sebuah motosikal model Honda Beat milik mangsa yang diletakkan di kawasan rumah tersebut.
“Suspek kemudiannya menyalakan mancis dan membakar rumah mangsa. Keseluruhan rumah musnah akibat dijilat api marak,” kata Miptahuddin.
Mangsa yang mengalami kerugian sebanyak 120 juta rupiah (RM35,175) kemudian membuat laporan polis, manakala suspek kini ditahan di lokap. – AGENSI


Lelaki Nigeria menyamar wanita untuk pikat lelaki kaya
Oleh KOSMO!

15 Februari 2022, 6:03 pm
DUBAI – Tiga lelaki dari Nigeria ditahan oleh pihak berkuasa lapangan terbang Dubai, Emiriah Arab Bersatu (UAE) selepas percubaan mereka untuk  memasuki negara itu sebagai wanita kecundang, lapor laman za.opera.news. semalam.
Menerusi sebuah rakaman video yang dimuat naik di laman Reddit, ketiga-tiga lelaki itu dilihat bukan sahaja memakai purdah, malah  turut menyolek wajah mereka dengan bedak wanita bagi mengelirukan polis.
Menurut pihak pendakwa raya, mereka cuba memasuki Dubai sebagai wanita dengan misi memikat  jutawan  dan mengaut kekayaan untuk diri sendiri.
Paparan video menunjukkan ketiga-tiga lelaki itu dipaksa menanggalkan purdah dan menampakkan sebahagian wajah yang tidak disolek.
Pihak polis tidak mempunyai sebarang kes ke atas mereka kecuali perbuatan berpakaian sebagai wanita.
Tiada maklumat mengenai tindakan lanjut yang diambil ke atas ketiga-tiga lelaki itu, namun percubaan mereka ternyata belum pernah berlaku di negara Teluk itu. – Agensi


Gagal urus pinjaman modal punca usahawan tani lingkup
Oleh TOREK SULONG

15 Februari 2022, 4:57 pm
PASIR PUTEH – Gagal mengurus pinjaman modal kewangan didapati menjadi punca utama kebanyakan usahawan tani di negara ini tidak mencapai tahap kecemerlangan dalam menjalankan projek pertanian yang diusahakan mereka.
Timbalan Menteri Pertanian dan Industri Makanan II, Datuk Dr. Nik Muhammad Zawawi Salleh berkata, selain itu, usahawan tani yang tiada pelan strategik, misi dan visi keusahawanan juga menyebabkan mereka cepat gulung tikar meskipun menerima banyak bantuan daripada pelbagai pihak.
Menurutnya, khidmat pakar dan nasihat pegawai agensi pertanian perlu diberikan kepada petani yang mengusahakan projek keusahawanan terutamanya dalam industri kecil dan sederhana (IKS) melibatkan makanan.
“Kebanyakan golongan bumiputera yang terlibat dalam usahawan tani sering berdepan dengan kegagalan apabila penggunaan kewangan sama ada yang diperoleh secara pinjaman gagal diurus dengan baik dan berdisiplin.
“Bagaimanapun, kita masih belum mempunyai jumlah usahawan tani yang gagal mengurus kewangan. Cumanya, ada data yang mengatakan mereka tidak mampu mengurung kewangan dengan baik,” katanya ketika ditemui pemberita selepas Majlis Pelancaran Program Agrobank dan Komuniti di Cherang Rotan di sini hari ini.
Menurutnya, kebanyakan petani luar bandar juga kurang mendapat pendedahan selain gagal mendapatkan sumber tepat untuk memohon bantuan yang disediakan oleh agensi pertanian.-KOSMO! ONLINE


Cuaca buruk di tiga buah negeri utara malam ini
Oleh FITRI HAZIM

15 Februari 2022, 6:27 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir dan hujan lebat di negeri Perlis, Kedah dan Pulau Pinang yang dijangka berlaku sehingga pukul 8 malam ini.
MetMalaysia dalam satu kenyataan berkata, cuaca buruk itu melibatkan seluruh kawasan negeri Perlis dan Pulau Pinang.
“Di Kedah, kawasan yang terlibat ialah Kubang Pasu, Kota Setar, Pokok Sena, Yan, Pendang, Kuala Muda, Sik, Baling, Kulim dan Bandar Baharu,” kata MetMalaysia. – KOSMO! ONLINE


Dua wanita bingung wang lebih RM80,000 lesap
Oleh KHAIRUL MOHD. ALI

15 Februari 2022, 4:22 pm
PASIR GUDANG – Dua wanita mengalami kerugian lebih daripada RM80,000 selepas akaun bank peribadi milik mereka didedahkan individu tidak dikenali yang bertindak mengeluarkan wang daripada akaun berkenaan tanpa pengetahuan mereka.
Salah seorang mangsa yang hanya mahu dikenali sebagai Law, 44, memberitahu, dia mengesan terdapat beberapa transaksi dilakukan membabitkan akaun bank miliknya pada 27 Januari lalu.
“Saya terus menghubungi pihak bank dan mereka mengesahkan terdapat sejumlah 12 transaksi yang dibuat dengan nilai wang keseluruhan RM25,000 telah dipindahkan bermula pukul 12.24 tengah hari hingga 1 petang.
“Pindahan wang berkenaan dilakukan ke sebuah akaun e-wallet yang tidaklah dikenali.
“Saya bertanya bagaimana perkara itu boleh berlaku sedangkan had pengeluaran akaun bank saya hanya RM5,000 sehari, namun mereka hanya memaklumkan pihak bank hanya diwajibkan menghantar mesej OTP sahaja, dan tiada perkara lain,” katanya pada sidang akhbar yang diadakan di pejabat Parti Amanah Negara (Amanah) Pasir Gudang, di sini.-KOSMO! ONLINE


Maritim Malaysia ganti aset usia 30 tahun ke atas
Oleh NORHAYATI YAHAYA

15 Februari 2022, 3:26 pm
KLANG – Aset Maritim Malaysia (APMM) yang berusia 30 tahun ke atas akan digantikan bagi meningkatkan keupayaan operasi menjaga keselamatan pesisir pantai negara.
Menteri Dalam Negeri, Datuk Seri Hamzah Zainudin berkata, kebanyakan kapal milik Maritim Malaysia sudah berusia lebih 30 tahun seperti Kapal Maritim (KM) Siangin dan KM Amanah selain KM Langkawi yang berusia lebih 40 tahun.
Katanya, berdasarkan perancangan, tiga buah kapal sepatutnya telah disiapkan sebuah syarikat tempatan sejak empat tahun lalu namun telah terlewat disebabkan ketidakmampuan syarikat terbabit.
“APMM bukan hanya mengawal pesisir pantai tetapi boleh menjaga keselamatan negara dengan kapal-kapal yang digunakan terbukti mampu membantu, jika perlu, bagi menjaga pertahanan negara.
“Kita perlukan aset yang lebih baik dan canggih selepas ini, kapal-kapal (yang digunakan) begitu lama dan Maritim Malaysia dalam perancangan untuk memastikan aset-aset dapat diperolehi secepat mungkin,” katanya pada sidang akhbar selepas meraikan sambutan hari ulang tahun ke-17 Maritim Malaysia di sini hari ini.
Mengulas lanjut, Hamzah memberitahu, Maritim Malaysia juga bercadang untuk menambah tiga buah helikopter pada masa hadapan apabila aset sedia ada hanya boleh beroperasi selama empat jam sahaja.

“Bilangan helikopter sedia ada tidak mencukupi dan Maritim Malaysia perlukan beberapa buah lagi,” ujarnya. -KOSMO! ONLINE


Niat tunjuk ‘body’, bukan nak beriadah sangat
Oleh KOSMO!

15 Februari 2022, 3:33 pm
PETALING JAYA – Trend beriadah dengan menunggang basikal sudah menjadi pilihan bagi rakyat Malaysia sejak kebelakangan ini.
Bukan menjadi halangan mahupun masalah bagi yang betul-betul meminati riadah cara ini apabila harga basikal mencecah ribuan ringgit di pasaran.
Bukan hanya diminati oleh golangan lelaki, malah orang wanita juga turut meminati cara riadah berbasikal ini.
Namun apa yang menjadi pendebatan di media sosial adalah cara pemakaian golongan wanita yang dilihat sedikit ketat seperti ingin menunjuk bentuk tubuh mereka.
Rata-rata orang ramai menyifatkan golongan ini sebenarnya bukan betul-betul untuk beriadah namun hanya untuk menunjukkan ‘body’ mereka semata-mata.
“Memang aku pelik, beriadah naik basikal bukan jauh sangat, jumpa tiang api berhenti ambil gambar buat video TikTok.

“Tunjuk dekat sosial media dengan pakai ketatnya lagi, ini kalau suami sendiri pun izinkan memang jadi masalah lah, ingat gambar di media sosial semua orang boleh tengok,” jelas Padilah Nawi.
“Dah jadi trend benda ni, apa yang nak ditunjuk pun aku tak tahu. Ada je orang pakai longgar sikit. Tak perlu nak pakai ketat sangat.
“Cuba tahu dosa sikit, ni ada juga orang perempuan yang ‘ride’ bersama kawan-kawan lelaki, lagi ‘syok’ la kawan-kawan dia,” jelas Aiman Ripin. – Kosmo! online.


Suspek kes samun Ford Ranger akhirnya dicekup polis
Oleh ROSLIZA MOHAMED

15 Februari 2022, 3:46 pm
TUMPAT – Selepas hampir dua minggu bersembunyi, seorang lelaki yang dipercayai terlibat dalam kes samun dengan melarikan sebuah kenderaan pacuan empat roda jenis Ford Ranger di Kampung Sungai Pinang di sini pada 3 Januari lalu ditahan polis semalam.
Ketua Polis Kelantan, Datuk Shafien Mamat berkata, suspek yang berusia 37 tahun itu ditahan di hadapan sebuah kedai makan di Jalan Kampung Dusun, Kubang Kerian dekat Kota Bharu kira-kira pukul 4.30 petang.
Menurutnya, ujian saringan air kencing mendapati suspek negatif daripada penyalahgunaan dadah dan suspek mengaku terlibat dalam kes samun kenderaan tersebut.
“Suspek juga mempunyai dua rekod lampau berkait kes peras ugut mengikut Seksyen 384 Kanun Keseksaan dan kes culik yang disiasat mengikut Seksyen 363 Kanun Keseksaan,” katanya pada sidang akhbar di sini hari ini.
Mengulas lanjut, menurut Shafien, suspek ditahan reman selama empat hari bermula hari ini dan kes disiasat mengikut Seksyen 395/397 Kanun Keseksaan.
Kosmo! sebelum ini melaporkan, kemalangan maut yang mengorbankan tiga lelaki termasuk dua daripadanya rentung di Kampung Paloh, Morak di sini pada 3 Januari lalu membongkar aktiviti jenayah samun yang dilakukan mangsa sebelum nahas.

Dalam kejadian pukul 1.45 pagi itu, sebuah kenderaan utiliti sukan (SUV) jenis Honda HR-V yang dinaiki semua mangsa terbabas dan merempuh sebatang tiang di hadapan rumah sebelum terbakar.-KOSMO! ONLINE


Lelaki maut ditetak sebelum dibakar
Oleh NORLIDA AKMAR IDROS

15 Februari 2022, 3:54 pm
ALOR SETAR – Seorang lelaki ditemui mati dipercayai akibat ditetak pada tangan dan muka sebelum dibakar dalam kejadian di sebuah bangunan panggung wayang lama yang terbiar di Simpang Kuala di sini hari ini.
Mayat mangsa berusia lingkungan lewat 40-an itu ditemui anggota bomba ketika melakukan kerja-kerja memadam kebakaran di bangunan tersebut.
Ketua Jabatan Siasatan Jenayah (JSJ) Kedah, Datuk G. Suresh Kumar memberitahu, pihak bomba menerima panggilan berhubung kejadian kebakaran di bangunan berkenaan kira-kira pukul 7 pagi.
“Mayat lelaki itu ditemui di bawah sofa dan tilam yang terbakar di sebuah bilik tingkat atas bangunan itu.
“Suspek dipercayai bertindak sedemikian bagi memastikan mangsa mati,” katanya ketika ditemui di lokasi kejadian di sini hari ini. – KOSMO! ONLINE


‘Terhad 5,000 unit, Yamaha 125zr Movistar dijual RM95,000’
Oleh ALWANI ZAFIRAH

15 Februari 2022, 4:49 pm
PETALING JAYA – Selepas tular kisah seorang pemuda berjaya menjual motosikal Yamaha RXZ dengan harga mencecah RM62,000 dalam tempoh 24 jam, kini harga Yamaha 125zr pula mencuri tumpuan orang ramai.
Sebelum ini, Yamaha 125zr diperkenalkan di pasaran tempatan secara rasmi pada Julai 2003 dan mendapat sambutan dalam kalangan generasi muda terutamanya.
Setelah Yamaha membuat pengeluaran terakhir bagi jenis motosikal tersebut pada tahun 2018, namun ia masih mempunyai peminat yang ramai sehingga kini.
Terbaru, tular di media sosial apabila seorang pengguna dengan nama Zack Bangi ingin menjual sebuah motosikal Yamaha 125zr Movistar dengan harga melebihi RM90,000.
“125zr Movistar keluaran terhad nak dijual, buka harga RM95,000. Siapa beli dia memang ‘king’, semua orang hormat,” tulisnya.
Iklan yang dikongsikan di portal Jual Beli Barang Yamaha 125zr dan RXZ Malaysia di Facebook telah berjaya menarik perhatian orang ramai.

Difahamkan, model keluaran tersebut hanya ditawarkan sebanyak 5,000 unit sahaja sekali gus menjadikannya sebagai koleksi ‘rare’ dan bernilai.
“Model jenis ini ada 5,000 unit sahaja di Malaysia,” katanya.
Sementara itu, menjengah ke ruangan komen hantaran tersebut, rata-rata orang ramai memberikan pelbagai reaksi.
“Mahal betul, baik beli sebuah kereta baru, siap bumbung,” kata Che Shahrul.
“Kalau saya tukar dengan pacuan empat roda jenis Toyota Hilux boleh tak,” ujar Muhd. Saiful Zahar.
“Seriuslah harga motosikal mahal macam ini, barang semua original ka pakai,” tulis Fakhrul96. – KOSMO! ONLINE


Malaysia-Filipina sepakat iktiraf sijil vaksinasi secara timbal balas
Oleh AMREE AHMAD

15 Februari 2022, 4:45 pm
PUTRAJAYA – Kerajaan Malaysia dan Filipina semalam telah mencapai kata sepakat untuk saling mengiktiraf sijil vaksinasi lengkap Covid-19 negara masing-masing secara timbal balas.
Menurut kenyataan Kementerian Luar, pengembara dari Malaysia kini dibenarkan memasuki Filipina dengan menunjukkan bukti sijil vaksinasi digital dalam aplikasi MySejahtera mereka.
“Sementara pengembara dari Filipina akan turut dibenarkan memasuki Malaysia dengan bukti sijil imunisasi yang lengkap dalam aplikasi negara jiran itu, VaxcertPH,” katanya di sini hari ini.
Bagaimanapun ujar Wisma Putra, kemasukan pengembara masih tertakluk kepada prosedur kuarantin dan protokol semasa yang ditetapkan oleh pihak berkuasa di kedua-dua negara itu.
Persetujuan tersebut turut membolehkan Kedutaan Besar Malaysia di Manila membantu tujuh rakyat negara ini yang terkandas di Lapangan Terbang Antarabangsa Ninoy Aquino kelmarin.
Wisma Putra berkata, pada dasarnya Malaysia mengiktiraf pengembara lengkap vaksin diluluskan di bawah senarai kecemasan Pertubuhan Kesihatan Sedunia (WHO).

“Ini turut meliputi vaksin yang diberi kelulusan pihak berkuasa negara-negara tertentu tetapi isu pentauliahan sijil MySejahtera pula tertakluk kepada keputusan kerajaan negara itu,” katanya. KOSMO! ONLINE


22,133 kes baharu Covid-19
Oleh SITI A'ISYAH SUKAIMI

15 Februari 2022, 3:58 pm
PUTRAJAYA – Jangkitan Covid-19 hari ini masih lagi melepasi angka 20,000 dengan 22,133 kes dilaporkan menjadikan jumlah kumulatif sebanyak 3,083,683 kes.
Menurut Ketua Pengarah Kesihatan, Tan Sri Dr. Noor Hisham Abdullah, daripada jumlah tersebut sebanyak 146 kes (0.66 peratus) kategori tiga, empat dan lima serta 21,987 kes (99.34 peratus) kategori satu dan dua.
“Mengikut pecahan, kategori satu 5,831 kes (26.34 peratus), kategori dua 16,156 kes (73.0 peratus) kategori tiga 102 kes (0.46 peratus) kategori empat 24 kes (0.11 peratus) dan kategori lima 20 kes (0.09 peratus),” katanya menerusi satu ciapan di laman Twitter hari ini.
Berdasarkan perbandingan, kes harian mula merekodkan melepasi angka 20,000 pada 11 Februari dengan 20,939, 12 Februari pula sebanyak 22,802 kes, 13 Februari dengan 21,072 kes manakala, semalam sebanyak 21,315 kes dilaporkan. – KOSMO! ONLINE


Budak makan ‘sisa’ makanan di restoran
Oleh KOSMO!

15 Februari 2022, 4:40 pm
PETALING JAYA – Nasib atau rezeki setiap manusia adalah berbeza-beza, tidak sama, tidak terlebih mahupun berkurang.
Namun, perlu diingatkan sekiranya rezeki serta nasib kita sedikit baik, perlu tahu ada lagi orang yang masih bergelumang dalam mencari hidup mereka.
Satu klip video yang kini tular di media sosial menyaksikan dua kanak-kanak yang sedang menjamu sisa makanan orang lain ternyata menimbulkan rasa insaf orang ramai.
Video yang dirakam dipercayai di sebuah kedai makan di Semporna, Sabah itu benar-benar menguji tahap bersyukur kita sebagai umat Islam.
Melalui video tersebut, dua kanak-kanak itu sedang mengambil sisa makanan daripada pelanggan lain dan dilihat mereka amat menikmati sisa makanan terbabit.
Orang ramai yang menyaksikan video tersebut rata-rata sedih dengan keadaan yang mana masih berlaku ketika kita berada di tahun 2022.

“Terasa aku tengok video ni, kita boleh lihat anak kita di rumah makan apa sahaja yang mereka nak, tapi budak ini terpaksa makan apa yang ada di depan mata mereka.
“Sudah 2022, tapi ada lagi orang macam ni. Sesiapa yang ada rezeki lebih di sana tolong cari budak dua orang ni bantu mereka,” kata Mat Idham Azhar.
“Mungkin ini datang dari keluarga yang ada masalah, kita tidak tahu macam mana mereka lalui kehidupan selama ini.
“Video ini betul-betul menimbulkan satu perasaan syukur di atas apa yang kita ada, tidak perlu sombong berdiri di bumi ciptaan Allah ini,” kata Adam Radzi. – KOSMO! ONLINE


8,120 guru baharu one-off sudah boleh semak penempatan – Radzi
Oleh MOHD. HUSNI MOHD. NOOR

15 Februari 2022, 4:13 pm
PUTRAJAYA – Seramai 8,120 guru baharu bagi pengambilan khas secara ‘one-off’ yang berjaya dalam temuduga Fasa 2 dan 3 boleh mula membuat semakan penempatan mereka bermula semalam.
Menteri Kanan (Pendidikan) Datuk Dr. Radzi Jidin berkata, kesemua mereka yang berjaya akan mula melapor diri di sekolah masing-masing bermula 1 Mac ini.
“Tahniah diucapkan kepada mereka yang berjaya dab manfaatkanlah peluang menjadi guru untuk bekerja setulus hati ke arah melahirkan generasi pewaris negara yang lebih hebat.
“Pengambilan khas guru secara one-off yang melibatkan keseluruhan 18,702 orang adalah bagi merungkai isu kekurangan guru yang telah berlarutan sekian lama,” katanya menerusi satu perkongsian di laman Facebook hari ini.
Katanya, Kementerian Pendidikan (KPM) akan terus bekerjasama rapat dengan Suruhanjaya Perkhidmatan Pendidikan (SPP) selaku Pihak Berkuasa Melantik untuk mempercepatkan pelantikan dan penempatan baki pengambilan guru one-off dalam masa terdekat.
Jelasnya lagi, ia amat penting bagi menampung keperluan guru, khususnya untuk sesi persekolahan akan datang.-KOSMO! ONLINE